एह नयका सदी में भोजपुरी गीत गवनई – Anjoria\nमई 30, 2011 कल्पना, गीत गवनई, गोपाल राय, बालेश्वर, भरत शर्मा व्यास, भिखारी ठाकुर, मदन राय, मनोज तिवारी, मालिनी अवस्थी, विजया भारती, शारदा सिन्हा\nजे केहू से नाईं हारल ते हारि गइल अपने से\nअपने से केहू आपन खुद नाश कै रहल बा.\n‘तोहरे बर्फी ले मीठ मोर लबाही मितवा’ जयश्री यादव के एह गीत का तरहे कहीं त भोजपुरी गीतन में मिठास के इहे परंपरा ओकरा के बाकी लोकगीतन से ना सिर्फ़ अलग करेले बलुक इहे मिठास ओकरा के अनूठो बना देले. लेकिन आजु का तारीख में भोजपुरी के मसीहा बन के बइठल गायकी के ठेकेदार एकरा के बाजारि में बेच के भोजपुरी गायकी के बदनाम आ बरबाद कर दिहले बाड़े. भोजपुरी के लोकगीत अब बाज़ार के हवाले होके अश्लीलता, फूहड़पन अउर अभद्रता के छौंक में शेखी बघार रहल बा आ बाज़ार का रथ पर सवार एह व्यभिचार में कवनो एक दू जने ना बलुक समूचा गायक-गायिकायन के संसार जुटल पड़ल बा. इक्का-दुक्का अपवाद छोड़ के.\nभोजपुरी गवनई के चलन वइसे त बहुते पहिले से बा तबहियो आधारबिंदु घूम फिर के भिखारीए ठाकुर बनेले. भिखारी ठाकुर आ उनुकर बिदेसिया शैली के गूंज अब एह सदी में मद्धिमे ना विलुप्त होखे का कगार पर खड़ा बिया. भोजपुरी गाना के बात बिना भिखारी ठाकुर के नाम लिहले आजुवो ना हो पावे. ‘एगो चुम्मा दिहले जइहऽ हो करेजऊ’, भा ‘अब त चली गडासा भाला, लोगवा नज़र लडावेला’, भा फेर ‘आरा हिले, बलिया हिले छपरा हिलेला, हमरी लचके जब कमरिया सारा ज़िला हिलेला’ जइसन भोजपुरी गाना खातिर लोग आजुवो भिखारी ठाकुर के दम भरेला लेकिन भिखारी ठाकुर ‘अपने लइकवा के भेजें स्कूलवा/हमरे लइकवा से भंइसिया चरवावें’ जइसनो गाना लिखले आ गवले से कमे लोग जानेला. ठीक वइसहीं जइसे “आरा हिले, बलिया हिले” गीत के मर्म बहुते कम लोग जानेला. अधिकतर लोग एह गीत के भोजपुरी गवनई में अश्लीलता के पहिलका सीढी मान बइठेला आ मन ही मन मज़ा लेला. अइसन लोग के अपना आँखि के मोतियाबिंद उतार के आ बुद्धि के पखार के जान लेबे के चाहीं कि भिखारी ठाकुर के ई गीत “आरा हिले, बलिया हिले” कवनो मामूली गीत ना होके व्यवस्था के चुनौती देबे वाला गीत ह जहवाँ मुंशी, दारोगा, कोतवाले ना सगरी जिले हिल जाला एगो कमर भर का हिलला से. सोचीं कि एगो कमर हिलला भर से जब सगरी व्यवस्था हिल जाव त आगा का होई ? अउर अब त हमनी का सोझा घोटालन के अंबार लाग गइल बा आ लोग खामोश पड़ल बा. अन्ना हज़ारे का हिलोर का बावजूद !\nपता ना काहे लोग कुछ गाना के तासीर आ ओकर अर्थ विन्यास लोप कर कर के दोसर अर्थ पकड़ लेले. अइसने एगो गाना “पाकीज़ा” फ़िल्म के बा, ‘इन्हीं लोगों ने ले लीना दुपट्टा मेरा.’ एह में का सिपहिया, का रंगरेजवा, सबे दुपट्टा ले लेता. दरअसल ई दुपट्टा ओकर इज़्ज़त ह जवमा ले सभे बारी-बारी तार-तार करेले. एब एहू गाना के मर्म अधिकतर लोग भुला बईठेले आ एह गाना के असल तासीर डूब जाले. अइसनका कई गो गाना बाड़ी सँ. एगो अउरी गाना सुनीं आ याद करीं. अबही हालही में मशहूर भइल रहे ‘जब से सिपाही से भइलैं हवलदार हो, नथुनिए पे गोली मारें’. इहो पद का मद के ब्यौरा बाचे वाला गाना बाकिर अश्लीलता के इनार में उतर के अजबे सनसनी फइला गइल. ई असल गाना बालेश्वर के रहल बाद में मुन्ना सिंह एकरा के थाम लिहलें आ बाजार पर सवार करा दिहले, फ़ास्ट म्यूज़िक में गूंथ के. फेर रहल सहल कसर उतार दिहल गइल एगो हिन्दी फिल्म में गोविंदा रवीना पर फ़िल्मावल गाना ‘अंखियों से गोली मारे.’ में.\nभोजपुरी के कई गो निर्गुनो गाना का साथे इहे बा. लोग औकर तासीर त समुझे ना, मर्म समुझे ना आ कौव्वा कान ले गइल का तर्ज पर गाना ले उड़ेले, भोजपुरी के बदनाम, बरबाद जवम कहीं कर बइठेले. त का करब ? ‘सुधि बिसरवले बा हमार पिया निर्मोहिया बनि के’ जइसन मादक आ मीठ गीत गावे वाला मुहम्मद खलीलो जइसन गायक भइले जिनका के आजु का दौर में कमे लोग जानेला काहे कि बाजार में ओह लोग के गाना के कैसेट कतही नइखे. बा त सिर्फ आकाशवाणी का कुछ केंद्रन का आर्काइब्स में. लेकिन जवन टिंच आ मिठास अपना भोजपुरी गीतन में मुहम्मद खलील परोस गइल बाड़न, जवन रस घोर गइल बाड़न ऊ मुश्किले ना दुर्लभो बा. ‘अंगुरी में डसले बिया नगिनिया हो, हे ननदो दियना जरा द. दियना जरा द, अपना भइया के जगा द. रसे-रसे चढतिया लहरिया हो, हे ननदो भइया के जगा द’. एह गीत में जवन मादकता, जवन मनुहार, जवन प्यार ऊ अपना गायकी के रस में डुबो के छलकावेले कि मन मुदित हो जाला, लहक जाला मन जब ऊ एह गीत में एगो कंट्रास्ट बोवत गावेले, ‘ एक त मरत बानी नागिन के डसला से, दूसरे सतावतिआ सेजरिया हे, हे ननदो भइया के जगा द’. भोजपुरी गीत के ई अदभुत संरचना बा.. ‘छलकल गगरिया मोर निर्मोहिया’ मुहम्मद खलील के गावल मशहूर गीतन में से एगो ह आ साँच इहे बा कि भोजपुरी के मिसरी जइसन मिठास मुहम्मद खलील का आवाज़ में घोरात उनुका गवनई में गूंजेले. भोलानाथ गहमरी के लिखल गीत, ‘कवने खोंतवा में लुकइलू आहि हो बालम चिरई’ में खलील ‘टीन-एज़’ के विरह को जवना ललक, सुरूर अउर सुकुमारता से बोवत लउकेले, जवन औचक सौंदर्य ऊ बना डारेले, ऊ एगो नया किसिम के नशा घोर देला. ‘मन में ढूंढलीं, तन में ढूंढलीं, ढूंढलीं बीच बज़ारे/हिया-हिया में पइठ के ढूंढलीं, ढूंढली विरह के मारे/ कवने सुगना पर लोभइलू, आहिहो बालम चिरई.’ गा के ऊ गहमरी जी के गीत के बहाने आकुलता का एगो नये रस परोस देले. एह रस के उनुका गावल, ‘खेतवा में नाचे अरहरिया संवरिया मोरे हो गइलैं गूलरी के फूल’ एगो दोसर गीतो में हेरल जा सकेला. ‘बलमा बहुते गवईया मैं का करूं/ झिर-झिर बहै पुरवइया मैं का करूं’ भा फेरु, ‘गंवई में लागल बा अगहन क मेला, खेतियै भइल भगवान, हो गोरी झुकि-झुकि काटेलीं धान’ जइसन दादरो में ऊ अलगे ध्वनि बो देले. पर लय उनुकर उहे मिठास वाली बा. मुहम्मद खलील के खूबी कहल जाव कि खामी, गायकी के त ऊ खूब सधले लेकिन बाज़ार साधल त दूर ओने झँकबो ना कइले आ दुनिया से कूच कर गइले. नतीजा सामने बा. मुहम्मद खलील के गावल गीत सुने खातिर तरसे के पड़ेला. भूले भटके, कबो-कभार कवनो आकाशवाणी केंद्र उनुका के बजा देला. पर अब आकाशवाणीओ भला के सुनत बा ?\nसुनीले कि बहुत पहिले नौशाद मुहम्मद खलील के मुंबई ले गइल रहले, फ़िल्मन मे गवावे खातिर. लेकिन जल्दीये ऊ लवटि गइले काहे कि ऊ फिलिमन खातिर अपना गायकी में बदलाव खातिर तइयार ना भइले. कहले कि अइसे त भोजपुरी बरबाद हो जाई आ हमार गायकीओ. हम अपने बिला जायब बाकिर भोजपुरी के बरबाद ना करब. ठीक अपना गायकी का तरह, ‘प्रीत में न धोखा धडी, प्यार में न झांसा, प्रीत करीं अइसे जइसे कटहर क लासा !’ सचमुच अब ई कटहर क लासा जइसन प्रीत करे वाला गायक भोजपुरी का लगे नइखन रहि गइल. जइसे कुछ लोग अपना महतारिओ बहिन का कीमत पर तरक्की कबूल कर लेले, ठीक वइसही हमनी के भोजपुरी गायकों लोग अपना मातृभाषा के दाँव पर लगा दिहले बा बाजार का रथ पर सवार होखे खातिर. केहु कुछुवो कहो उनुका एह सब से कवनो सरोकार नइखे. उनकर सरोकार बस आ बस पइसा से बा. आपन महतारिओ बेच के उनुका सिर्फ पइसा आ शोहरत चाहीं. एकरा खातिर जवनो कुछ करे के पड़े ऊ त तइयार बाड़े. बाकिर मुहम्मद खलील अइसन ना कइले. हँ, अपवाद का तौर पर अबही एगो अउर गायक बाड़न – भरत शर्मा. एक से एक नायाब गीत उनुकरो खाता में दर्ज बा हालांकि मुहम्मद खलील वाला तासीर उनुका गायकी में नइखे बाकिर एगो चीज जे ऊ मुहम्मद खलील से सिखले बाड़न कि बाज़ार का रथ पर चढ़े खातिर अपना गायकी में समझौता करत अबहीं ले त नाहिए लउकत बाड़न. तारकेश्वर मिश्र के लिखल गीत,’हम के साडी चाही में” उनका गायकी के गमक में डूबल बहुते आसान बा, ‘चोरी करीहऽ, पपियो चाहे/ खींचऽ ठेला गाडी/ हम के साडी चाही’ भा फेर ‘गोरिया चांद के अंजोरिया नियर गोर बाडू हो/ तोहार जोर कौनो नइखै बेजोड बाडू हो’ मे उनका गायकी के अंजोर साफ पढल जा सकेला, निहारल जा सकेला आ अगर अबहियो कवनो सन्देह होखो त सुनीं, ‘धन गइल धनबाद कमाए/ कटलीं बडा कलेश/ अंगनवा लागेला परदेस.’ बाज़ार का घटाटोप धुंधो में भरत शर्मा अपना गायकी के बाज़ारूपन से बचवले बइठल बाड़न, एकरा ला उनुका के जतना सलाम कइल जाव, कम रही.\nलेकिन बालेश्वर का साथे अइसन ना रहे. ऊ जब जियत रहले तबो आ अबहियो उनुका कैसेट आ सीडी से बाजार पटल पड़ल बा. बालेश्वर गायकीओ सधले आ बाज़ारो. आर्केस्ट्रा के बाज़ारो. नाहियो त डेढ सौ कैसेट बावे उनकर. ऊ हमेशा बुको रहत रहले. भोजपुरी के सरहद लाँघ के गावे वाला ऊ पहिलका भोजपुरी गायक रहले. भोजपुरी गायकी के अंतर्राष्ट्रीय पहिचान आ मंच बालेश्वरे दिअवले पहिले-पहिल. भोजपुरी में गावे वाला स्टारो हो सकेला ईहो बालेश्वरे बतवले. भोजपुरी गायकी के ऊ पहिला स्टार हउवन. गानो उनुका खाता में एक से एक नायाब बा. मुहम्मद खलील दोसरा के लिखल गावत रहले बाकिर बालेश्वर अपने लिखल गावसु जबकि ऊ कुछ खास पढल-लिखल ना रहले. बालेश्वर किहाँ प्रेमो बा, समाज आ राजनीतिओ. मतलब बाज़ार में रहे के सगरी टोटका. अउर हँ, ढेरहन समझौतो. नतीज़तन बालेश्वर त बहुते लोग के पाछा छोड़ट आपन सफलता के गाड़ी दउडा ले गइले पर भोजपुरी गायकी के समझौता एक्सप्रेस में बईठाइयो गइलन. अब ओकर जवन फसल सामने आ रहल बा ऊ भोजपुरी गायकी को लजवावत बा. बहरहाल एऋ बिना पर बालेश्वर को खारिज त नाहिये कइल जा सके. बालेश्वर के गायकी आ उनुकर आवाज के जादू आजुवो माथा चढ़ि के बोलेला. बालेश्वर असल में पहिले भिखारी ठाकुर आ कबीर के राह चलले. “बिकाई ए बाबू बी. ए. पास घोडा” जइसन गीत एकरे बुनियाद में बा. “दुशमन मिले सबेरे लेकिन मतलबी यार ना मिले/ मूरख मिले बलेस्सर पर पढा-लिखा गद्दार ना मिले” भा फेर “नाचे न नचावे केहू पैसा नचावेला” जइसन गीत उनका एही राह के आगे बढावत रहे. हँ, बालेश्वर किहाँ जवन प्रेम बा ओहमें मुहम्मद खलील वाला गहराई भा ‘ टिंच’ नदारद बा. ऊ ‘पन’ गायब बा. बल्कि कई बेर त ऊ प्रेम ‘शृंगार’ का आड में डबल मीनिगे डगर थाम लेत बा. जइसे उनुकर एगो गाना बा,’लागता जे फाटि जाई जवानी में झुल्ला/ आलू केला खइलीं त एतना मोटइलीं/ दिनवा में खा लेहलीं दू-दू रसगुल्ला!’ भा फेर ‘ खिलल कली से तू खेललऽ त लटकल अनरवा का होई/ कटहर क कोवा तू खइलू त हई मोटका मुअड़वा का होई.’ मुहम्मद खलील का गीतन में विरह वियोगो एगो सुख के अनुभूति देला लेकिन बालेश्वर किहाँ ऊ नइखे. उनुका लगे प्रेम में अनुभूति का जगह तंज आ तकरार बेसी बा. जइसे उनुकर कुछ युगल गीत बा, ‘हम कोइलरी चलि जाइब ए ललमुनिया क माई’ भा ‘अंखिया बता रही है लूटी कहीं गई है’ भा ‘ अपने त भइल पुजारी ए राजा, हमार कजरा के निहारी ए राजा’ भा फेर “आव चलीं ए धनिया ददरी क मेला.’ एक समय ददरी के मेला ले के ‘हमार बलिया बीचे बलमा हेराइल सजनी” गा के बालेश्वर ओह औरत के व्यथा बचले रहले जवन मेला में पति से बिछड जात बा. आ ओहू में जब ऊ टेक ले-ले के गावसु, ‘धई-धई रोईं चरनियां” त गाना के भाव दुगुना हो जात रहे. आ जब जोडसु, ‘लिख के कहें बलेस्सर देख नयन भरि आइल सजनी !’ त सचमुच सभकर नयन भर जात रहे. एगो गाना ऊ अउरी गावत रहले शादी में जयमाल का मौका पर, ‘केकरे गले में डारूं हार सिया बऊरहिया बनि के.’ कई बेर त हम देखनी कि कनिया सचमुच भरम में पड़ जा सँ, असमंजस में आ जा सँ. त ई बालेश्वर के गायकी के प्रताप रहल. लेकिन ऊ जल्दीये ‘नीक लागे टिकुलिया गोरखपुर क’ पर आ गइलन. आ फेर “जब से लइकी लोग साइकिल चलावे लगलीं तब से लइकन क रफ़्तार कम हो गइल’ भा ‘चुनरी में लागऽताटे हवा, बलम बेलबाटम सिया द’ जइसन गीतो उनुका खाता में दर्ज बा. ‘फगुनवा में रंग रसे-रसे बरसे’ ‘ सेज लगौला, सेजिया बिछौला हम के तकिया बिना तरसवला, बलमुआ तोंहरा से राजी ना/ बाग लगौला, बगैचा लगौला, हम के नेबुआ बिना तरसवला, बलमुआ तोंहरा से राजी ना !’ जइसन कोमल गीतो बालेश्वर गवले. लेकिन बाद में उनसे अइसन गीत बिसरे लागल आ कहरवा जइसन धुन के ऊ पंजाबी गानन का तर्ज़ पर फास्ट म्यूजिक में रंग दिहले. बाज़ार उनका पर हावी हो गइल. ‘बाबू क मुंह जैसे फ़ैज़ाबादी बंडा, दहेज में मा\n3 thoughts on “एह नयका सदी में भोजपुरी गीत गवनई”\nChitranjan Kumar कहते हैं:\nअप्रैल 5, 2013 को 10:38 पूर्वाह्न पर\nभोजपुरी के सेवा करे खातिर बहुत-बहुत धन्यवाद……….\nजून 1, 2011 को 4:13 अपराह्न पर\nदयानंद पांडेय जी ,\nराउर ‘ एह नयका सदी में भोजपुरी गीत गवनई’ बड़ी रोचक पूर्ण लागल .हमरा ख्याल से एगो गायिका के रउआ एह लेख में जोड़े के भूल गइल बानी. ‘देवी ‘ भी भोजपुरी गावत रही .आ उहो कभी समझौता के नाव पे सवार न भइली.’अइले मोरे रजा, लेके बैंड बजा ‘ जइसन गीत गाके भोजपुरी संगीत – समुन्द्र में डुबकी लगवली.ई अलग बात बा की भोजपुरी के साथ-साथ हिंदी में भी हाथ – पैर मारत रहली .लेकिन भोजपुरी संगीत में देवी के भी नाम लेवल जा सकेला .कुल मिलके आलेख बढ़िया लागल .\nमई 30, 2011 को 10:18 पूर्वाह्न पर\nलाख चहला का बावजूद मोहम्मद खलील आ पँ॰ रामचन्द्र दूबे के फोटो ना मिल पावल. लेखक के लिखल बात साबित करे खातिर ई सबसे बड़हन सुबूत बा.


रमाकांत प्रसाद के ‘हिम्मतवाला’ के पहिला लुक जारी भइल – Anjoria\nजानल मानल भोजपुरी फिल्म निर्माता-निर्देशक रमाकांत प्रसाद के नइकी फिलिम ‘हिम्मतवाला’ के पहिला लुक पिछला दिने मुंबई में जारी भइल जवना में फिलिम के नायक विराज भट्ट त्रिशूल लिहले एक्शन करत नजर आवत बाड़ें. एह लुक से लागऽता कि फिलिम एक्शन प्रधान बावे.\nरमाकांत प्रसाद आ विराज भट्ट के एक्शन भरल ‘हिम्मतवाला’जानल मानल निर्माता-निर्देशक रमाकांत प्रसाद आ भोजपुरी एक्शन किंग विराज भट्ट के जलवा एक बेर फेर देखे के मिली ‘हिम्मतवाला’ में. जबरदस्त एक्शन आ रोमांटिक गीतन से भरल एह फिल्म के निर्माण आदि शक्ति इंटरटेनमेंट आ कुमारी माई मूवीज करत बाड़ें. गीत लिखले बाड़ें प्यारेलाल यादव आ राकेश मिश्रा. सह-निर्माता हउवें शिव पांडे. संगीत खुद रमाकांत प्रसाद दिहले बाड़ें. कैमरा संचालन शैमद चक्रवर्ती के आ संपादन दीपक जॉव के हवे. कथा, पटकथा, संवाद लिखलें तेजेस अखौरी आ नृत्य निर्देशन कइलें ज्ञान सिंह, मारधाड़ निर्देशन हीरा यादव आ कला निर्देशन सतीश दिनेश.\nएह भोजपुरी फिल्म ‘हिम्मतवाला’ में एक्शन किंग विराज भट्ट, तनु चटर्जी, सुप्रेरणा सिंह, प्रिया शर्मा, अनिल यादव, वंदिनी मिश्रा, पुष्पा वर्मा, सीमा सिंह, प्रनाली, देव सिंह, विनोद मिश्रा, सिद्धार्थ अउर मुकेश राज के खासमखास भूमिका बा. अपना एह फिलिम से रमाकांत प्रसाद बहुते उत्साह में बाड़ें आ उनकर कहना बा कि एह मसालेदार फिलिम से सिनेमा भोजपुरी के एगो नया दिशा मिली. एह फिलिम में काम कर के नायक विराज भट्ट अपना के खुशनसीब बतवले बाड़ें.\nउमेद बा कि दर्शकन के नब्ज पर हाथ धइले राखे वाला रमाकांत प्रसाद के इहो फिलिम उनकर काबिलियत देखा दी.


गोसाईंपुर में लागल आगि से तीन जने के मौत – टटका खबर\nजौनपुर जिला के सराय ख्वाजा इलाका के गोसाईंपुर गाँव में आजु एगो घर में आग लाग गइल, एह हादसा में ओह घर के तीन जने के जरला से मौत हो गइल. बतावल जात बा कि लकड़ी के चूल्हा पर खाना बनावत घरी उड़ल चिंगारी से छप्पर में आग लाग गइली. मरे वालन में एगो औरत आ ओकर लड़िका लड़िकी शामिल रहले. तीनो के मौत ओहिजे हो गइल.


गणपति के भक्त हई रिंकू घोष – Anjoria\nभोजपुरी, हिन्दी सिनेमा आ छोटको परदा के चर्चित नायिका रिंकू घोष भगवान गणपति के भक्त हई. रिंकू घोष एह घरी कलर्स के शो ‘मिसेज पम्मी प्यारेलाल’ में लोग के दिल जीतत बाड़ी. उनकर कहना बा कि आजु एहिजा ले चहुँपावे का पीछे भगवान गणेश के आर्शीवादे खास बा.\nपिछला दिने ‘मिसेज पम्मी प्यारेलाल’ के शूटिंग के व्यस्तता का बावजूद ऊ अभिनेत्री राखी सावंत के घरे जा के भगवान गणपति के दर्शन पूजा कइली. ऊ रवि किशन का घरहू गइली आ ओहिजो गणपति के पूजा कइली.\nसुखकर्ता दुखहर्ता भगवान गणेश के भक्त रिंकू बचपने से भगवान गणपति के आपन आराध्य देव मानेली. आ उनुका पूरा उम्मीद बा कि भगवान गणपति का कृपा से ऊ आपन मंजिल जरूर पइहें.


ब्रिक्स – टटका खबर\nलोग के उमेद तूड़त मुख्तार अंसारी के जियतं बाँदा जेल चहुँपवलसि यूपी पुलिस. 900 किलोमीटर के सफर 16 घंटा में तय करे में पुलिस आपन रुट तून बेर बदललसि. जान जाईं कि एह पूरा सफर में मीडिया मुख्तार के ले आवत एंबुलेंस का साथे लागल रहली सँ. ओहू लोग के उमेद रहल होखी कि कुछ


रामविलास पासवान – टटका खबर\nपचासो से अधिका साल राजनीति में धुरंधर रहल आ छह गो प्रधानमंत्रियन के सरकार में मंत्री रहल रामविलास पासवान के काल्हु बियफे का दिने हृदय रोग से निधन हो गइल. अबहीं पिछला शनिचर के उनुका हृदय पर शल्यक्रिया कइल गइल रहुवे बाकिर ऊ एह बीमारी से छुटकारा ना पा सकलें. अपना पापा के मौत के\nबारह साल बाद लवटि अइलन रामविलास पासवान राजग में\nसाल २००२ में गुजरात में गोधरा कांड का बाद भड़कल दंगा का बाद राम विलास पासवान राजग छोड़ दिहले रहलें. बाद में लालू प्रसाद के राजद साथे हो गइले आ भाजपा के हमेशा मुखालिफत करत रहले. बाकिर एने लालू के राजद रामविलास के भाव ना देत रहुवे आ कई महीना से उनुका के कवनो इशारो\nबिहार मे राष्ट्रपति शासन लगावे के मांग कइलन पासवान\nपटना 28 अक्टूबर (वार्ता) लोक जनशक्ति पार्टी अध्यक्ष रामविलास पासवान भाजपा रैली में भइल बम विस्फोट के नीतीश सरकार के विफलता बतावत बिहार में राष्ट्रपति शासन लगावे के मांग कइले बाड़न. कहलन कि खुफिया रिपोर्ट के बावजूद नीतीश सरकार भाजपा रैली खातिर सुरक्षा के पुख्ता व्यवस्था ना कइलसि जवना चलते छह लोग के जान चल\nराबड़ी देवी के कहना कि राजद, कांग्रेस आ लोजपा मिल के लड़ें त क्लीन स्वीप\nपटना 22 अक्टूबर (वार्ता) बिहार के मुख्यमंत्री रहल राबड़ी देवी के कहना बा कि अगर बिहार में राजद, कांग्रेस आ लोजपा मिल के लड़ें त बाकी सगरी पार्टियन के सफाया हो जाई. लोजपा अध्यक्ष रामविलास पासवान से मुलाकात का बाद राबड़ी देवी पत्रकारन से कहली कि नीतीश कुमार आडवाणी के मुखौटा हउवें आ जदयू आ


अखबारी पत्रकारिता के भविष्य पर – Anjoria\nअखबारी पत्रकारिता के भविष्य पर\nApril 12, 2011 OmPrakash Singh चौपाल, देश आ समाज, सरोकार 0\nआजु से ७५ साल पहिले आजुवे का तारीख पर हिन्दी के अखबार “हिन्दुस्तान” के शुरुआत भइल रहे आ ६५ साल पहिले रामनवमी का दिने “सन्मार्ग” के. आजु दुनु अखबारन के संपादक अपना अतीत पर नजर डालत भविष्य के कवन राह चुनले बनवले बाड़न एह पर विचार कइल भोजपुरी पत्रकारितो खातिर जरुरी बा. अँजोरिया भोजपुरी में पहिलका वेबसाइट होखला का बावजूद खाली भोजपुरीए के ना सोचे बलुक भोजपुरीए में सोचेला. एह से सोचनी कि देखल जाव एह दुनु अखबार के संपादक लोग का कहत बा.\nसन्मार्ग के संपादक हरिराम पाण्डेय अपना लेख में लिखले बाड़न कि, “सन्मार्ग तब शुरु भइल रहे जब समाज आंदोलन के उत्कर्ष पर रहे आ लक्ष्य रहे देश के आजादी. “सन्मार्ग” के शुरुआत करे वाला मनीषियन के चिंता रहे के अपना चिंतन, कर्म आ व्यवस्था के ओही राष्ट्रीय मर्यादा से जोड़ल जवन दू सौ साल के अंगरेजी शासन में भ्रष्ट आ दूषित हो गइल रहे. कोशिश रहे ओह मनाहियन के खतम कइल जवन दू सौ साल से हमनी के राह रोक दिहले रहे. बाकिर आजादी का बाद हमनी के आध्यात्मिक अवस्था आ व्यावहारिक कार्यप्रणाली के देश के लोकतांत्रिक संस्था, व्यवस्था आ शिक्षा प्रणाली चौपट कर के रख दिहलसि. ई अपना आप में एगो भयावह दुर्घटना रहल. आजु हमनी का सोझा चुनौती बा कि एह दुर्घटना से देश में फइलल निराशा के विश्लेषण करीं जा. सवाल उठत बा कि का एगो भारतीय का रूप में हमनी के भीतर देश से कवनो लगाव बाचल बा ? कतनो सोचला पर एके जबाब मिलत बा, ना ! काहे कि हमनी का आजु ले हिम्मत ना जुटा पवली जा कि पश्चिमी बौद्धिक दासता से मुक्त हो के सोच समझ के आपन औजार बना सकीं जा. आजु देश का प्रति लगाव खतम हो गइल बा आ ओह कमी के ढके खातिर हमनी का आत्म प्रदर्शन आ आडम्बर के रास्ता अपना लिहले बानी जा.” आगा लिखले बाड़न कि, “दुनिया में भारते एगो अइसन देश बा जहवाँ राष्ट्रीय अस्मिता दोसरा के विनाश से ना बलुक अपने सभ्यता के विविध चरित्र से बनल बा. “सन्मार्ग” के शुरुआत करे वाला मनीषियन के कहना रहे “नमोऽस्तु रामाय सलक्ष्मणाय देव्यै च तस्यै जनकात्मजायै नमोऽस्तुरुद्रेंद्रयमानिलेभ्यो नमोऽस्तुचंद्रार्कमरुद्गणेभ्य:” ई मंत्र केहु के गोहार लगावे खातिर ना रहे बलुक अपना लक्ष्य के पावे खातिर अकेलही निकल पड़े के आह्वान रहे. ओह लोग खातिर लक्ष्य एगो साधन मात्र रहे साध्य ना. साधन मिलला का बाद साध्य त अपने से सध जाई.”\nदोसर लेख “हिन्दुस्तान” अखबार के संपादक लिखले बाड़न. “हिन्दुस्तान” अखबारो के आजु पचहतरवाँ सालगिरह रहुवे आ आजु से ई अखबार आपन कलेवर बदलि के नया रुप में सामने आइल बा. “हिन्दुस्तान” के संपादक शशिशेखर लिखले बाड़न कि, “आजु के हिन्दुस्तानी समाज में ई दौर छटपटाहट के बा. १२१ करोड़ के बड़हन आबादी वाला एह देश के लागे लागल बा कि हमनी के व्यवस्था बंद दरवाजा आ खिड़िकियन वाला ओह पुरनका हवेली जइसन हो गइल बा जवन अपना अतीत का बासी अन्हार में कैद बिया.” बाकिर उनुका मन में ई सवालो बा कि, “एगो मीडिया संस्थान के मुट्ठी भर लोग ई कइसे तय कर सकेला कि अतना बड़हन पाठक वर्ग के चाहीं का ? ओकर जरुरत का बा ? ओकर आकांक्षा कवना तरफ देखत बा आ ओकरा हमनी से उमीद का बा ?” ऊ लिखले बाड़न कि, “सत्ता के चौहद्दी पर कब्जा जमवले लोग जतना दोषी बा ओतने दोषी बा आम आदमी पर बरीसन से थोपल असहायता के भाव जवन तरक्की के राह के रोड़ा बन गइल बा. ई समय अइसन गंभीर आत्ममंथन के बा जब खाली राजे करे वाला लोग ना, बलुक एह देश के जिम्मेदार अवामो सोचो कि एह काल जर्जर सिस्टम के काया कल्प में सक्रिय भूमिका कइसे अदा करे.”\nएह दुनु अखबार के संपादकन के बाति मीडिया से जुड़ल हर आदमी संस्थान के राह देखावे वाली बा. एह पर मनन करे के आ ओह मनन का बाद आपन एगो राह निकाले के पड़ी. अँजोरिया आ भोजपुरी पत्रकारिता के त अबही बचपनो नइखे शुरु हो पावल. बाकिर बजुर्गन के अंगुरी पकड़ि के इहो लड़िका धीरे धीरे सयान होखी. आजु अँजोरिया एह दुनु अखबारन के सफलता के शुभकामना करत बिया.\nअब भोजपुरी के ओकर हक मिल जाये के चाहीं.\nसंजय पान्डेय के सिल्वर जुबिली


तीन महिना तक बन्द रही कोटा | Khabar Lahariya (खबर लहरिया)\nखबर लहरिया » तीन महिना तक बन्द रही कोटा\nकोटा बन्द करे के आदेश के बाद लगल\nजनता के भीड़। वहींसे भी हमने के नाहीं\nमिलत रहल। अब भी हमने के कउनों\nआसरा नाहीं भयल।\nजिला वाराणसी, ब्लाक चोलापुर गांव कैथी दलित बस्ती। इहां ए. पी. एल. कार्ड पर राशन जवन तीन महिना पर मिलत उ लगभग एक साल से नाहीं मिलत हव 12 मार्च के संशीला के केाटा से राशन ब्लैक होत पकड़ाये से केाटा तीन महिना खातिर बन्द हव कर देवल गएल हव।\nइहां क कई लोगन के कहब हव कि इहां कोटेदार दू लोग हयन राधेश्याम आउर सुशीला ऐन लोग लगभग एक साल से पीला कार्ड पर राशन नाहीं देत रहलन। सरकार गरीब खातिर देत हव लेकिन कउनों महिना मे ठीक से राशन नाहीं देत हयन लाल कार्ड पर गेहू चावल मिलाके ठीक मिलला लेकिन चीनी दू महिना में एक किलो मिलला।\nकोटेदार सुशीला क कहब हव कि तीन कार्ड के राशन सियल बोरीया दे देहली गांव के लोग देख के शिकायत कइलन सबस्पेटर आउर डीयम मिलके जांच कइलन फिर कोटा कुछ दिन के बन्द कर देहन।\nकोटेदार राधेश्याम बतइलन कि लगभग सन 1987से केाटा चलावत हई लेकिन अभहीं तक कभी भी अइसन शिकायत नाहीं आएल रहल।\nप्रधान सविता देवी के कहब हव कि सुशीला चोरी से बेचत रहलीन। हमार पति इ सब देखत रहलन। रात के सबइंस्पेक्टर डी. एम. लोग जाँच कइलन। गावं के लोग कार्ड देखलन।


पुलिस बहाली में कुछ जातियन के आरक्षण पर इलाहाबाद उच्च अदालत रोक लगवलसि – टटका खबर\nपुलिस बहाली में कुछ जातियन के आरक्षण पर इलाहाबाद उच्च अदालत रोक लगवलसि\nउत्तर प्रदेश में 35 हजार 500 पुलिस कर्मियन के बहाली में अब ओह जातियन के आरक्षण के फायदा ना मिल पाई जवना जातियन के प्रतिनिधित्व सरकारी सेवाअन में पूरा हो गइल बा. एहसे ओइसन जाति के आरक्षण लाभ पर रोक लगा दीहले बा.\nई आदेश काल्हु जारी करत न्यायमूर्ति सुधीर अग्रवाल साफ कइले कि पर्याप्त प्रतिनिधित्व के मतलब सरकार ई समुझे कि जवना समूह के 50 प्रतिशत ले प्रतिनिधित्व सरकारी सेवा में मिल चुकल बा.\nअदालत के एह फैसला से कुछ बड़की पिछड़न जातियन के नुकसान होखी छोटकी पिछड़ल जातियन के फायदा मिली, सामान्य वर्ग पर एह फैसला से कवनो असर नइखे पड़े वाला. ई पिछड़ा आ अति पिछड़ा का बीच के मामिला बा.


टटका खबर (शनिचर, 19 सितंबर 2015) – टटका खबर\nबिहार विधानसभा चुनाव में जदयू-राजद-कांग्रेस महागठबंधन के कवन गोल कवान सीट से चुनाव लड़ी एकर फैसला शनिचर का दिने हो गइल आ एकरा साथही बगावत के आवाज उठल शुरु हो गइल. काहे कि जदयू के सीटिंग विधायक वाला कुछ सीट राजद का बखरा में पड़ गइल बा. पहिले के बँटवारा में छोड़ल तीन गो सीटो तीनो गोल एकहएक सीट ले के बाँट लिहले बा. अब कांग्रेस 41 गो पर आ राजद जदयू 101-101 सीट पर चुनाव लड़ी.\nबिहार विधानसभा चुनाव खातिर समाजवादी पार्टी, राष्ट्रवादी कांग्रेस पार्टी अउर जन अधिकार मोर्चा समेत छह गो दल मिल के एगो तिसरका मोर्चा बनवले बाड़न. एह मोर्चा के नाम समाजवादी सेकुलर फ्रंट राखल बा. एकर नेतृत्व एनसीपी सांसद अउर महासचिव तारिक अनवर करीहें.\nजी टीवी के कइल सर्वे में भाजपा वाला राजग के बिहार में 140 सीट मिले के उमेद बतावल गइल बा. महागठबन्हन के महज 70 गो सीट जीत के तोस धरे के पड़ी.\nबिहार विधानसभा चुनाव खातिर शनिचर का दिने भाजपा आपन दुसरका लिस्ट जारी क दिहलसि जवना में 99 गो नाम शामिल कइल गइल बा.\nवाराणसी में शनिचर का दिने लोलार्क छठ के पर्व श्रद्धा आ आस्था का साथे मनावल गइल. भदैनी के पौराणिक लोलार्क कुण्ड मे देश भर से आइल श्रद्धालु डुबकी लगवलें.\nकांग्रेस उपाध्यक्ष राहुल गांधी शनिचर का दिने पश्चिमी चम्पारण जिला के रामनगर से चुनाव प्रचार क के शुरूआत कइलन बाकिर एह रैली में ना त लालू अइलन ना नीतीश कुमार.\nबिहार में डेंगू के नया नया मरीज रोजे मिलत बाड़ें आ अब ले 284 लोग डेंगू से पीड़ित हो गइल बाड़ें.\nरेल मंत्रालय ई-टिकट आरक्षण के समय पन्द्रह मिनट अउर बढ़ा दिहले बावे. पहिले रात के साढ़े एगारह बजे ले आरक्षण करावल जा सकत रहुवे जवन बढ़ा के अब पौने बारह बजे रात ले कर दीहल गइल बा.\nपटेल आरक्षण खातिर आंदोलन चलावत हार्दिक पटेल के शनिचर रात सूरत में गिरफ्तार कर लीहल गइल आ साथही पूरा गुजरात में मोबाइल इंटरनेट सेवा रोक दीहल गइल बा. हार्दिक पटेलो अनेरियापंथी का राह पर चल निकलल बाड़ें जइसे केजरीवाल निकलल रहलन आ आजुओ बरकरार बाड़न. शायद हार्दिको पटेल के लागत बा कि उहो बड़का नेता बन जइहें देश भलही चूल्हेभाँड़ में चल जाव.\nफारुक अब्दुल्ला शनिचर का दिने रॉ के प्रमुख रहल एएस दुलत का साथे ‘ए कन्वर्सेशन ऑन जम्मू एंड कश्मीर’ विषय पर आधारित एगो कार्यक्रम में बोलत कहलन कि काश्मीर मुद्दा सझुरावे खातिर दुनू देश के बतियावहीं के राह सही रही आ इहो साँच बा कि कश्मीर कबो पाकिस्तान का हाथे ना लाग पाई. एह खातिर एटमी वार के धमकी दिहला से कुछऊ नइखे होखे वाला.\nअतवार का दिने पीएम मोदी के मन के बात के प्रसारण पहिले से तय कार्यक्रम का हिसाब से होखी आ एकरा के आकाशवाणी आ दूरदर्शन के सगरी चैनल जारी करीहें. कांग्रेस एह पर आपन फेरू विरोध जतवले बिया.\nलिएंडर पेस आ रोहन बोपन्ना के जोड़ी शनिचर का दिने दिल्ली लॉन टेनिस संघ का मैदान पर खेलत पुरूष युगल में राडेक स्टेपनेक आ एडम पावलासेक के जोड़ी से हार गइलन आ भारत एह टूर्नामेंट से बाहर हो गइल.\nअजय जयराम कोरियाई ओपन सुपर सीरिज बैडमिंटन टूर्नामेंट के फाइनल में पहुंच गइल बाड़े. जयराम शनिचर का दिने सेमीफाइनल में चीनी ताइपै के छाउ तियेन चेन के हरा के फाइनल में आइल बाड़ें. अब फाइनल में जयराम के मुकाबला चीन के चेन लोंग से होखी.\nमिस्र के राष्ट्रपति अब्देल फतह अल सीसी शनिचर का दिने ओहिजा के नयका सरकार के किरिया धरवलन. एक हप्ता पहिले इब्राहिम माहलाब के नेतृत्व वाली पिछली सरकार भठियरपन के आरोपन का चलते आपन इस्तीफा दे दिहले रहुवे.\nशनिचर का दिने सऊदी अरब के जिज़ान क्षेत्र में समताह जनरल अस्पताल के नियरा यमन का ओर से भइल हमला में एगो भारतीय नागरिक के मौत हो गइल आ दू जने घवाहिल हो गइलें. मरे वाला नागरिक केरल के रहुवे आ घवाहिल नागरिकन में से एगो बिहार के आ दुसरका केरल के हउवे.


"तिलक तराजू और तलवार" लेके आवत बाड़न धर्मेश मिश्रा – Anjoria\n"तिलक तराजू और तलवार" लेके आवत बाड़न धर्मेश मिश्रा\n‘माटी के सौगंध’ से आपन अभिनय यात्रा शुरू करे वाला आ पिछला साल शाद कुमार निर्देशित सुपर हिट फ़िल्म ‘त्रिनेत्र’ से सुर्ख़ियन में आइल धर्मेश मिश्रा अब व्यस्त नायकन का कतार में शामिल हो गइल बाड़े . उनुकर कुछ फिलिम जवन जल्दिए रिलीज होखे वाली बाड़ी सँ ‘रुपिया के बोबला’, ‘हम मस्ताने’ वगैरह.\nगौरतलब बा कि एगो प्रा॰ लि॰ कम्पनी के एमडी धर्मेश मिश्रा भोजपुरिया माटी में पलल-बढ़ल होखला का चलते अपना भोजपुरिया प्रेम के डोर में बन्हाइल कंपनी के काम का साथे साथ आपन अभिनयो यात्रा जारी रखले बाड़न. हालही में धर्मेश मिश्रा दिव्या इंटर प्राईजेज के भोजपुरी फ़िल्म “तिलक तराजू और तलवार” साइन कइले बाड़न. एह फिल्म के निर्देशक मनोज नाथवानी, गीतकार राजेश मिश्रा आ अशोक सिन्हा अउर संगीतकार पंकज भट्ट हउवें. फिल्म के कलाकारन में धर्मेश मिश्रा, गौरव झा, राम मिश्रा, नेहा श्री, रीमा सिंह, बालेश्वर सिंह,सी० पी० भट्ट, बिपिन सिंह अउर बृजेश त्रिपाठी के खास नाम बा.\nफिल्म के शूटिंग जल्दिए जौनपुर, उत्तर प्रदेश के अनेके खूबसूरत लोकेशन पर कइल जाए वाला बा.\n"तिलक तराजू और तलवार" के विरोध में बालेश्वर सिंह


पवन सिंह, नन्दू निकम्मा, सीमा सिंह, आयटम गर्ल, पाखी हेगडे, बिहारी अस्मिता सम्मान, प्रवेश लाल यादव, बुलन्दी, विजय लाल यादव – Anjoria\nJanuary 7, 2011 Editor मनोरंजन 0\nपूरा साल चलल पवन सिंह के जादू\nपिछला साल २०१० में पूरा साल भोजपुरी लोकगायक आ सुपर स्टार पवन सिंह के जादू चलल. उनकर सबले बड़ ब्लाक बस्टर फिल्म रहल “देवरा बरा सतावेला” जवन पूरा देश में एतिहासिक व्यवसाय कइलसि. “भईया के साली ओढ़निया वाली” सबले बड़ ओपनिंग लिहलसि आ पहिलके हफ्ता में ३३ लाख नेट कलेक्शन बिटोरलसि. पवन सिंह के “सईंया का साथ मड़ईया में” साल के बड़हन हिट फिल्मन में शामिल रहे. उनकर बाकियो सब फिलिम पइसा वसूल साबित भइली सँ, दर्शकनो खातिर आ निर्मातो खातिर. एकरा अलावे टीवीओ पर पवन सिंह के जलवा देखे के मिलल आ उनकर आडियो रिलिजो खूब धूम मचवली सँ.\nनन्दू निकम्मा के शूटिंग पूरा भइल\nजी.जी.एम पिक्चर्स आ जी.जे.फिल्म इन्टरनेशनल का बैनर में राकेश गुप्ता आ अनिता देवी के प्रस्तुति “नन्दू निकम्मा” के शूटिंग पिछला दिने राजगीर में पूरा हो गइल. आठ गो गाना वाली एह फिल्म के निर्माण प्रभात रंजन आ पिंटु कुमार आ निर्देशन ब्रजभूषण कइले बाड़न. अगिला होली का बेरा रिलीज होखे वाली एह फिल्म का कलाकारन में प्रतिभा पाण्डेय, बीरेन्द्र कुमार, राकेश गुप्ता, विजय खरे, ऋतिकाम सुमंती बनर्जी, रूपा सिंह, पिंकू श्रीवास्तव, आ अरुण सिंह वगैरह शामिल बाड़े.\nसीमा में रह के सिनेमा में यकीन करेली सीमा\nभोजपुरी सिनेमा के दिलकश अदाकारा आयटम गर्ल सीमा सिंह खातिर सिनेमा के मतलब बस मनोरंजने ना बलुक सामाजिक सरोकारो होला. इलाहाबाद के रहे वाली सीमा सिंह के कहना ह कि सही मायने में आजादी के मतलब होला सामाजिक सरोकारन से जुड़ल रहल. कहेली कि सीमा में रह के सिनेमा करे में यकीन राखेली ऊ आ साथही अभिव्यक्ति के आजादीओ में उनकर भरोसा बा. सीमा सिंह नायिका बनला से बेसी आयटम गर्ल बनला पर ध्यान देली काहे कि जबले नायिका का रुप में एगो फिल्म करीहें तबले आयटम गर्ल का रुप में अठारह गो पूरा हो जाई. अपना के आयटम गर्ल का रुप में जमा लिहला का बाद सीमा सिंह नायिका बने के जोखिम लेबे के तइयार नइखी.कहेली कि आयटमे से पहिचान बनल आ आयटमे गर्ल बन के संतुष्ट बाड़ी. सुनील बुबना के फिल्म “कहाँ जइब राजा नजरिया लड़ा के” राजपूत खानदान से आवेवाली सीमा सिंह के पहिलका फिल्म रहे. पिताजी के ना चहला का बावजूद महतारी के सपोर्ट से ऊ फिल्मन में आ गइली. श्रीदेवी के आपन आदर्श माने वाली सीमा के तमन्ना बा कि महेश भट्ट निर्देशित फिल्म में काम करे के मौका मिलो.\nबतावत चली कि पिछला दिने भोजपुरी सिनेमा के बिजुरिया कहलाये वाली सीमा सिंह एकही दिन में दूगो फिल्म के आयटम सांग शूट करा के एगो नया रिकार्ड बना दिहली. एहमें “रंगबाज राजा” के आयटम सांग मुंबई के मड आयलैन्ड में आ “दिलजले” के शूटिंग गोरेगाँव के फिल्म सिटी स्टूडियो में भइल.\nबिहारी अस्मिता सम्मान से नवाजल गइली पाखी हेगडे\nबिहारियन के धड़कन आ भोजपुरी सिनेमा के मशहूर अदाकारा पाखी हेगडे के पिछला दिने पटना में आयोजित समारोह में बिहार के कला संस्कृति आ युवा मामिला के मंत्री डा॰ सुखदा पाण्डेय के हाथे बिहारी अस्मिता के सम्मान से नवाजल गइल. बिहारी अस्मिता पुरस्कार ओह गैर बिहारियन के दिहल जाला जे बिहार का बाहर के होखला का बावजूद बिहार के परचम फहरावे में आपन योगदान देबेलें. एह समारोह में पाखी का अलावे कई गो उद्योगपतियन, समाजसेवियन, आ प्रवासियनो के सम्मानित कइल गइल. पिछला चार साल से भोजपुरी सिनेमा में सक्रिय पाखी सम्मानित होखला का बाद कहली कि ई सम्मान उनका के आपन बढ़त जिम्मेदारी के अहसास करावऽता.\n(स्रोत – प्रशांत-निशान्त)\nप्रवेश लाल सर्वश्रेष्ठ नवोदित अभिनेता\nपिछला साल भोजपुरी सिनेमा के अब तक के सबसे बड़ सर्वे का बाद प्रवेश लाल यादव जूनियर निरहुआ के साल के सर्वश्रेष्ठ नवोदित अभिनेता चुनल गइल. ई सर्वे दि संडे इंडियन आ आईसीएमआर करवले रहे जवना में ५३ फीसदी लोग प्रवेश के सर्वश्रेष्ठ नवोदित अभिनेता मानल. दू नंबर पर २३ फीसदी मत का साथ रहलें आकाश सुलभ. प्रवेश के खासियत रहल कि पूरा सर्वे में अकेले उहे रहलन जिनका के पचास फीसदी से बेसी मत मिलल. पिछला साल प्रवेश के तीन गो फिल्म “करण अर्जुन, तू ही मोर बालमा, दिल” बाक्स आफिस पर सफल रहली सँ आ उनका अभिनय के सभे प्रशंसा कइल.\nबुलन्दी के शूटिंग पूरा हो गइल\nसॉस सिने विजन का बैनर में निर्माता निखिल नन्दा आ रमन कुमार के भोजपुरी फिल्म “बुलन्दी” के शूटिंग पूरा हो गइल. एक्शन, कॉमेडी, आ फेमिली ड्रामा से भरल एह फिल्म में तीन भाईयन के आपसी प्यार, त्याग, आ विश्वास के देखावल गइल बा. कथा संवाद आ निर्देशन अशोक त्रिपाठी अत्री के ह, संगीत के रत्नेश के, छायांकन जगवीर हुंडा के, नृत्य निर्देशन कानू मुखर्जी के, फाइट मंगल फौजी के, आ कला राजीव कुमार के बा. गीतकार हउवें राजेश मिश्रा, मुन्ना दूबेम अशोक आ सिन्हा. फिल्म के मुख्य कलाकारन में बिरहा सम्राट विजय लाल यादव, दीपक दूबे, मनोज द्विवेदी, गोपाल राय, संजय पांडे, राखी त्रिपाठी, प्रिया शर्मा, वर्षा तिवारी, बालेश्वर, धर्मेन्द्र सिंह, श्रद्धा नवल, जे के सिंह, जेपी सिंह, ललन सिंह, संतोष श्रीवास्तव, सपना, आ सीमा सिंह शामिल बाड़े.


‘पागल प्रेमी’ में विनय आनन्द के खूनी दंगल | Anjoria's Weblog\n‘पागल प्रेमी’ में विनय आनन्द के खूनी दंगल\nPosted on फ़रवरी 25, 2012 by Anjoria\nभोजपुरी सुपर स्टार आ गायक विनय आनन्द पिछला दू महीना से मुंबई से लापता बाड़े. पहिले ऊ छत्तीसगढ़ के रायपुर में ‘पागल प्रेमी’ बनल देखल गइले आ अब बाहुबली बनि के महाराष्ट्र के औरंगाबाद में ‘खूनी दंगल’ करत बाड़े.\nनिर्माता नवीन कुमार सिंह आ निर्देशक अजय कुमार के फिल्म ‘पागल प्रेमी’ के शूटिंग छत्तीसगढ़ में भइल रहे. कमाल के एक्शन से भरल एह फिल्म में विनय आनन्द का साथे संगीता तिवारी आ श्रीकनकनी के मुख्य भूमिका बा. एकर शूटिंग करा के विनय आनन्द सीधे ‘खूनी दंगल’ के शूटिंग करे महाराष्ट्र के औरंगाबाद चल गइले. निर्माता संजय कुमार के एह भोजपुरी फिल्म ‘खूनी दंगल’ के निर्देशन श्रीधर शेट्टी करत बाड़े. सुहानी सुहाना फिल्म्स के बैनर तले बनत एह फिल्म के प्रस्तुतकर्ता हउवन कुमार दिवाकर (के.डी.).\nकथा सबा मुस्तफा, पटकथा सबा मुस्तफा आ मोहम्म्द रफी खान, संवाद मोहम्मद रफी खान, गीतकार राकेश निराला, संगीतकार राकेश त्रिवेदी, कैमरामैन श्रीनिवास आर. आ मुख्य भूमिका में विनय आनन्द, सुदीप पांडे, दिव्या श्री, अपूर्वा, रोहित सिंह मटरू, मोहम्मद रफी खान, गोपाल राय, सुनीता सिंह, नीरज कल्याण आ उदय श्रीवास्तव बाड़े. विनय आनन्द के भूमिका एह फिल्म में एगो बाहुबली के बा.\n( शशिकान्त सिंह के रपट से)\nThis entry was posted in कलाकार, फिल्म and tagged खूनी दंगल, विनय आनन्द by Anjoria. Bookmark the permalink.


"ओ बी ओ भोजपुरी काव्य प्रतियोगिता" अंक-1 - Open Books Online\n"ओ बी ओ भोजपुरी काव्य प्रतियोगिता" अंक-1\nPosted by Admin on January 3, 2013 at 9:52am in भोजपुरी साहित्य\nतीन दिन चले वाली ई ऑनलाइन प्रतियोगिता तिमाही होखी, जवना खातिर एगो विषय भा शीर्षक दिहल जाई । एही आधार प भोजपुरी भाषा में पद्य-रचना करे के होखी । एह काव्य प्रतियोगिता में रउआ सभे अंतरजाल के माध्यम से ऑनलाइन भाग ले सकत बानी अउर आपन भोजपुरी पद्य-रचना के लाइव प्रस्तुत क सकत बानी । साथहीं, प्रतिभागियन के रचना पर आपन मंतव्य दे सकत बानीं भा निकहा सार्थक टिप्पणी क सकत बानी |\nपहली प्रतियोगिता के विषय : "आपन देस"\nअवधि : प्रतियोगिता दिनांक 24 जनवरी बियफे (गुरूवार) लागते सुरु होखी आ 26 जनवरी दिन शनिचर के रात 12 बजे ख़तम हो जाई ।\n6- अबही Reply बॉक्स बंद रही जवन ठीक कार्यक्रम प्रारंभ होत यानी तारीख 24 जनौरी लागते खोल दियाई अउर 26 जनौरी खतम भइला प बंद क दीहल जाई |\n7- अगर रउआ कवनो कारने आपन रचना समय से पोस्ट करे में असमर्थ बानीं त आपन रचना ई-मेल के जरिये admin@openbooksonline.com पर भेज दिहीं | राउर रचना एडमिन OBO का ओर से राउर नाँवें पोस्ट क दीहल जाई । ओइसे कोशिश ईहे करीं जे राउर रचना रउए पोस्ट करीं । ई सुविधा खलसा ओबीओ सदस्य लोगन खातिर बा ।\nमुख्य प्रबंधकPermalink Reply by Er. Ganesh Jee "Bagi" on January 24, 2013 at 12:00am\n"प्रतियोगिता से अलगा" पहिला प्रस्तुति\nछंद प्रकार :- वर्णिक छंद\nएह रचना के सुने खातिर नीचे प्ले बटन के क्लिक करि...\nसदस्य टीम प्रबंधनPermalink Reply by Saurabh Pandey on January 24, 2013 at 12:09am\nवाह वाह .. फीता काटे खातिर निकहा बधाई, गनेस भाई ! ..\nभोजपुरिहा बेटन के सान आ मान राखेवाला एगो सुलच्छन सपूत के इयादि में अतना सुन्नर घनाक्षरी खातिर बधाई कहि रहल बानी.\nजिला-जवार के एह अमर जवान के नमन कहत एह छंद के प्रस्तुति खातिर फेर-फेर बधाई.. .\nआ राउर गीत गावे के तरीका आ कोर्सिस प मन मुग्ध बा. एह छंद के दँवकत पंक्ति के का खूब मजगर स्वर मीलल बा ! बाह भाई बाह ! ऊर्जा से भरल, ओज प चढल, एह प्रस्तुति के मीलल खनखनात आवाज़ करेज के अस झँकोरि रहल बा, जे, उँघाइल-मताइल मरदो के नीन ना टूटि जाय, त कहे के...\nबहुत्तेबहुत बधाई, गनेस भाई.\nमुख्य प्रबंधकPermalink Reply by Er. Ganesh Jee "Bagi" on January 24, 2013 at 9:55am\nओपन बुक्स ऑनलाइन के मंच पर पहिला बार भोजपुरी काव्य प्रतियोगिता के बिगुल बाजल, विषय देस प्रेम से ओत प्रोत बा त क्रांति के पहिला बिगुल बजावे वाला भोजपुरिया मरद के ईयाद कईल त जरुरिये रहे नु , एही से हम शुभारम्भ के बिगुल उनुके गुणगान से बजा दिहनी हा :-)\nरचना रउआ के नीक लागल , हमार लिखल सुफल भईल, राउर आभार आदरणीय सौरभ भईया ।\nसदस्य टीम प्रबंधनPermalink Reply by Saurabh Pandey on January 24, 2013 at 11:26am\nभाई गनेसजी, बहुत सुन्नर-बहुत सुन्नर ! .. भाई, राउर लीखले ना, राउर कर्णप्रिय गायनो प हमार असीम स्नेह आ बधाई बा..\nPermalink Reply by satish mapatpuri on January 24, 2013 at 12:15am\nबड़ी सुघर श्री गनेश कई ले बानीं गणेश जी . रउवा के इ नीमन रचना बदे बधाई के संगे - संगे भोजपुरिया सलाम .\nमुख्य प्रबंधकPermalink Reply by Er. Ganesh Jee "Bagi" on January 24, 2013 at 10:00am\nपरनाम भोजपुरी, परनाम ओ बी ओ अउर परनाम मंच संचालक जी, रउआ लेखा मजल भोजपुरिया साहित्य कर्मी से सराहना पाके मन गदगद हो गईल, आभार आदरणीय सतीश भईया ।\nPermalink Reply by पीयूष द्विवेदी भारत on January 24, 2013 at 7:14am\nछा गईली गणेश भईया.... झकझोर के रखि दिहली ! बेजोड़ रचना संगे दमदार गायन.... बोरा भरि के कुंटल भर बधाई लीं !\nमुख्य प्रबंधकPermalink Reply by Er. Ganesh Jee "Bagi" on January 24, 2013 at 10:02am\nआभार पियुष भाई, परयास नीक लागल, हमार मन गदगद हो गईल, आभार रउआ के ।\nसदस्य कार्यकारिणीPermalink Reply by rajesh kumari on January 24, 2013 at 9:38am\nमंगल पांडे की वीरता का वर्णन जितना सुन्दर है गायन ने तो और भी मुग्ध कर दिया बहुत बहुत बधाई गणेश जी\nमुख्य प्रबंधकPermalink Reply by Er. Ganesh Jee "Bagi" on January 24, 2013 at 10:11am\nबहुत बहुत आभार आदरणीया राजेश कुमारी जी, आपने भोजपुरी साहित्य रस का पान किया यह हम सबके लिए ख़ुशी की बात है, आभार आपका ।\nPermalink Reply by satish mapatpuri on January 25, 2013 at 12:41am\nइस आयोजन में आपका हार्दिक अभिनन्दन है आदरणीया राजेश कुमारी जी .\nसदस्य टीम प्रबंधनPermalink Reply by Dr.Prachi Singh on January 24, 2013 at 2:38pm\nआदरणीय गणेश बागी जी,\nप्रथम भोजपुरी काव्य प्रतियोगिता के आयोजन का शुभारम्भ करने के लिए बहुत बहुत बधाई\nबहुत सुन्दर घनाक्षरी छंद कहा है आपने हमारे स्वतंत्रता संग्राम के वीर प्रणेता शहीद मंगल पांडे की शान में..\nसेना में बगावत कईलें मंगल पाँड़े ।.................बहुत बढ़िया, पूरा चित्र उभर कर नज़र के सामने आ गया\nमाटी के करजा चुकवलें मंगल पाँड़े ।................उनकी शहादत,माटी की खातिर कुर्बानी का ज़ज्बा, बहुत सुन्दरता से समेटा है,\nइस वीर रस भोजपुरी घनाक्षरी और उसके सुमधुर जोशीले सस्वर गायन के लिए बहुत बहुत बधाई .


छत्तीसगढ़ी अभिनेता शशिमोहन सिंह व्यस्त बाड़े भोजपुरी सिनेमा में | Anjoria's Weblog\nपिछला साल 2011 भोजपुरी सिनेमा खातिर बहुते उतार-चढाव वाला रहल बाकिर कुछ फिलिम बहुते बढ़ियो बिजनेस कइली सँ आ कुछ का मार्फत नया सितारो लोग आइल भोजपुरी सिनेमा में. एही कड़ी में जल्दिये में एगो अउरी सितारा के आगम होखे जात बा आ ऊ हउवे छत्तीसगढ़ी सिनेमा के सफल अभिनेता शशिमोहन सिंह.\nछत्तीसगढ़ी फिल्म – “बैरी संगी” आ “गदर मताही” जवना के भोजपुरी संस्करण “गरदा उड़ा देब” हवे, का अलावा फरवरी में रिलीज होखे वाली फिल्म “एलाने जंग” में शशिमोहन के जलवा देखे के मिले वाला बा. एह फिलिम के निर्माता हउवे राजीव गुप्ता आ निर्देशक रवि सिन्हा. मुख्य भूमिका में शशिमोहन सिंह का साथे विनय आनंद, विक्रांत सिंह, संगीता तिवारी, मोनालिसा आ रूबी सिंह के नाम बा. एह फिल्म में शशिमोहन सिंह कानून के पुजारी, सख्त ईमानदार पुलिस इंस्पेक्टर का किरदार में बाड़े.\nदोसर फिलिम “हमरे नावे जिला हिलेला” में विनय आनन्द पुलिस इंस्पेक्टर के भूमिका में बाड़े त शशिमोहन शंभूदादा नाम के एगो किरदार में जवना बेजाँय का खिलाफ लड़े वाला दबंग मिजाज के आदमी हवे. किरदार में नजर आयेंगे, और खलनायक की भूमिका कइले बाड़न अवधेश मिश्रा. फिल्म के निर्माता अलक राय, सह निर्माता नारायन बाजोरिया आ चरनजीत सिंह, निर्देशक रवि सिन्हा हउवे. एह फिल्म के बाकी कलाकारन में कल्पना शाह, कोमल ढिल्लो, रूबी सिंह आ सुनील तिवारी के नाम खास बा.\nThis entry was posted in कलाकार and tagged शशिमोहन सिंह by Anjoria. Bookmark the permalink.


गमछा पाड़े - 1 - अभय कृष्ण त्रिपाठी "विष्णु" - मैना: भोजपुरी साहित्य क उड़ान (Maina Bhojpuri Magazine)\nHome अभय कृष्ण त्रिपाठी "विष्णु" Katha गमछा पाड़े - 1 - अभय कृष्ण त्रिपाठी "विष्णु"\nगमछा पाड़े - 1 - अभय कृष्ण त्रिपाठी "विष्णु"\nआज हम रउरा लोगिन के परिचय गमछा पाड़े से करावे चाह रहल बानी. छपरा सिवान के खून अउरी बनारसी माटी के सोन सुगंध लिहले एक अईसन चरित्र जेकर वर्णन कईऽल ओतने मुश्किल जेतना कि हथेली पर दही जमावल आ समझला पर ओतने आसान जेतना कि तेज छुरी से माखन काटल. तऽ उनकरा बारे में सुने से अच्छा बा कि रउआ लोगिन धीरे धीरे पढ़ीं जा अउरी समझे के कोशिश करीं जा. लोगन के बीच में गमछा पाड़े के नाम से मशहूर आ ओही नाम से बोलावल पसंद करेले. सनीमा अउरी जासूसी सीरियल देखत देखत खुद के जासूस माने लगले आ एगो नेताजी के शरण में जाके प्राईवेट जासूसी करे के लाईसेंस जुगाड़ लिहले. सीरियल के भूत सवार रहे से बिना सेक्रेटरी के आफिस खोले के कल्पना भी ना कर सकत रहुवन बाकि मन माफिक लेडी सेक्रटरी ना मिलल तऽ मोहल्ला में गोबर पाथे वाला ठलुआ के आपन सेक्रेटरी अउर चपरासी दुनू बना लिहले. जुगाड़ करके घरवे में आफिस भी खोल लिहले बाकि आफिस खोले के चक्कर में मेहरारु से अनबन भी खूब भईऽल. बाकि घर में आफिस तबे खुलल जब पाड़ेजी, मालकिन से वादा कईऽले कि ठलुआ पहिले घर के काम करी फिर आफिस के.\nअउरी ए तरह से गमछा पाड़े के आफिस के शुरुआत हो गईऽल. ठलुआ दिन भर घर के काम में बिजी रहे लागल आ पंडितजी कस्टमर खोजे मे. बाकि पंडितजी के जूता, चप्पल, गदहा आ कुकुर खोजे से बड़ काम ना मिलल आ उहो टेस्टिंग खातिर फ्री में करे के पड़ल. कमीशन आ दू जून खाना पर काम करे खातिर तैयार भईऽल ठलुआ के मुफत मे घर के काम कईऽल अखरे लागल. गोबर गनेश रहे बाकि एतनो ना कि मुफत मे काम करे लागे. बाकि पंडितजी ओकरा के केहु ना केहु तरे हर बार मना ही लेत रहन कि अब सब ठीक हो जाईऽ. भोले बाबा के पुजारी गमछा पाड़े के दिन भी आखिर आ ही गईऽल आ बिलाईऽ के भागे छींका टूटे वाला कहावत सही हो गईल. बात ई भईऽल कि मोहल्ला के एगो बड़ आदमी के मौत हो गईऽल आ पुलिस मामला हल ना कर पावत रहे बाकि पंडित जी अपना सिनेमाईऽ बुद्धि से मामिला के ५ दिन में हल कर दिहलन जबकि पुलिस खातिर ईऽ मौत एगो पहेली बुझउऽवल बन के रह गईऽल रहुवे.\nका रहे रहस्मय मौत के साच आ पंडितजी कइऽसे कातिल तक पहुँचले इऽ किस्सा सिलसिलेवार बतावल जाईऽ हर मंगलवार से छोटा छोटा टुकड़ा में. जईऽसे जईऽसे गमछा पाड़े शहर में पापुलर होत जईहें वइऽसे वइऽसे रउऽआ लोगिन भी उनकरा से परिचित होत जाईऽब बाकि ई काम तबहीं हो सकेला जब कम से कम एक प्रतिक्रया हमरा के साईऽट पर जरुर मिले ताकि हमरा के ई लागे कि केहु बा जे गमछा पाड़े के बारे में जाने चाहत बा.\nपंडितजी आफिस में बइठल-बइठल अखबार पढ़त रहुवन कि बाजार गईऽल ठलुआ बहरे से खुसखबरी बा, खुसखबरी बा, चिल्लात आफिस में ढ़ुकल. ओकरा हाथ में सब्जी के झोला सब्जी से भरल रहुवे. पंडितजी कुछ जान पइऽते एकरा पहिलही पंडिताइन अईऽली आ ठलुआ के कान पकड़ के भीतर घरि में ईऽ कहत ले गईऽली कि पहिले चल के सब्जी के हिसाब दऽ, आटा गूँथ द, फेर आके खुशखबरी बतावऽ. बेचारे गमछा पाड़े मन मनोस के रह गईऽले आऽ ओह घड़ी के कोसे लगले जब आफिस खोले खातिर पंडिताइन के शरत पर मोहर लगवले रहुवन. पंडितजी अखबार पढ़ल भूला के अफनात भईऽल आफिस के कमरा में एने-ओने टहले लगले. ठलुआ के आवे में पूरा एक घंटा लाग गईऽल आ जईऽसे ऊऽ आफिस में दाखिल भईऽल पाड़े जी दरवाजा बन्द कर लिहले अउरी ठलुआ के पकड़ लिहले कि कहीं पंडिताइन आ के फेर से ओकरा के ले मत जास. आखिर ठलुआ के खुशखबरी के बात बहरी आ ही गईऽल बाकि खुशखबरी सुन के पाड़ेजी ठलुआ के अईऽसे छोड़ले जइऽसे नारियल के झाड़ पर से नारियल गिरवले होखन.\n"का भईऽल??", कहत जमीनी पर गिरल ठलुआ खाड़ होखत पुछलस तऽ पाड़ेजी दरवाजा खोले के बाद पलट के कहले,\n"ससुर के, महादेव के कातिल के जे खोजी ओकरा के ५ लाख रुपया मिली, एकरा में हमरा कवन फायदा कि बहरिये से नरियात भईऽल अईलऽ हऽ."\n"कातिल के रउऽआ पकड़ेब तऽ ईनाम का बहरी वाला के मिली? मगर रउऽआ में कुकुर-बिलार आ जूता-गदहा से आगे बढ़े के सहूर होखे तब नऽ." कहत पंडिताईन अन्दर अईऽली आ ठलुआ के फेर से रसोईऽ में चले खातिर ताना मारे लगली.\n"बिना बोलवले कहीं जाये में हमरा बेईज्जती महसूस होखेलाऽ." ई कहला के बाद पाड़े जी के चेहरा के आभा देखत बनत रहुवे जेकरा के उऽतारत पंडिताईन के जरको देर ना लागल.\n"उऽ बेईऽज्जती भी ५ लाख के होखी बाकि रऊऽआ त कुकुर-बिलार में अझुराईऽल रहीं आ बदला में कबो चाह, चाहे पान से संतोष करत रहीं..... (ठलुआ के बहरी अलंग ढ़केलत)..ईहाऽ का खाड़ बाड़ऽ चुल्हा में चलके रोटी बेलऽ ना तऽ आज खानो ना मिली."\nई कहत पंडिताईन ठलुआ के बहरी ले जाये में तनको देर ना कईऽली. पाड़ेजी गंभीरता से सोचे लगले आ टेबल पर से पान उठा के खईऽला के बाद बुदबुदाये बिना ना रहले.\n"पंडिताईनो कबो कबो समझदारी के बात करिये देली... घबरा मत महादेव बाबू, अब तोहार कातिल जल्दिये हमरा कब्जा में होखी..."\nSaurabh 14 मई 2016 को 6:54 am\nबनवले रहीं। निमन जातारे गमछा पाँड़े !


टटका खबर, बुध, १९ मई – Anjoria\nटटका खबर, बुध, १९ मई\nकांग्रेस नक्सलियन पर हवाई हमला बोले का खिलाफ\nकांग्रेस पार्टी नक्सली समस्या के समाधान खातिर कवनो कड़ा कदम उठावे का खिलाफ लागत बिया. पार्टी में एह मसला पर अतना मनभेद बा कि सरकार कवनो दो टूक फैसला नइखे कर सकत. दोसरा तरफ कांग्रेसी नेता दिग्गी राजा एह मसला पर राजनीति करे में लागल बाड़न. ऊ छत्तीसगढ़ सरकार के इस्तीफा के माँग कइले बाड़न जबकि समस्या मूल रुप से केन्द्र सरकार के नीति से जुड़ल बा. ओने गृह मंत्री पि चिदम्बरम कहले बाड़न कि एह मसला पर उनकर हाथ मुँह बन्हाइल बा.\nनक्सलियन खातिर काम करे वाला आरोपियन के जमानत याचिका खारिज\nदिल्ली में नक्सल आन्दोलन से युवा वर्ग के जोड़े में लागल गोपाल मिश्रा आ उनका मेहरारु अनु मिश्रा के जमानत देबे से तीसहजारी कोर्ट इन्कार कर दिहलस. कहलस कि आरोप गंभीर बा. गोपाल मिश्रा आ अनु मिश्रा दिल्ली में श्रमिक आन्दोलन से जुड़ल बाड़े आ गिरफ्तार नक्सली कोबाड गंधी से संबंध राखे के आरोपो ओह लोग पर बा.\nअर्जुन मुण्डा झारखण्ड के अगिला मुख्यमंत्री\nबिना विधायक बनले झारखण्ड के मुख्यमंत्री बनल शिबू सोरेन २५ मई के इस्तीफा दे दीहें आ ओहि दिने भाजपा के अर्जुन मुण्डा के अगिला अठाइस महीना खातिर झारखण्ड के मुख्यमंत्री बना दिहल जाई. ओकरा बाद फेर झामुमो के केहू नेता मुख्यमंत्री बनावल जाई. एही बीच बाबूलाल मरान्डी सुप्रीम कोर्ट में याचिका दे के कहले बाड़न कि शिबू के मुख्यमंत्री पद पर काम करे से रोकल जाव काहे कि ऊ छह महीना का अवधि में विधायक ना चुना पइहें. साथ ही भविष्यो में उनका के बिना विधायक बनले मुख्यमंत्री बने से रोके के आदेश के जरुरत बा.\nचार साल से अफजाल गुरु का फाइल पर केंचुली मार के बइठल बिया शीला सरकार\nजब बात खुल गइल कि अफजाल गुरु का फाइल पर दिल्ली सरकार के राय माँगे वाला फाइल चार साल से पड़ल बा त पहिले त शीला दीक्षित कहली कि उनका एकरा बारे में कवनो जानकारी नइखे. फेर ओकरा बाद कहली कि सरकार आपन राय दे के फाइल लेफ्टिनेन्ट गवर्नर का लगे भेज दिहल गइल बा. अब लेफ्टिनेन्ट गवर्नर ओह फाइल के वापिस दिल्ली सरकार के भेज दिहले बाड़न कि सरकार आपन राय साफ साफ बतावे घुमा फिरा के अझूरावे मत.\nस्कूलन के किला बनावल चाहत बिया केन्द्र सरकार\nगृह मंत्रालय स्कूल बोर्डन के चित्ठी भेज के स्कूलन पर आतंकी हमला होखे का हालत में स्टैन्डर्ड कार्रवाई प्रक्रिया के बारे में राय मँगले बा. मंत्रालय के राय बा कि हर स्कूल के चहारदीवारी पर काँटा लागल तार रहे के चाहीं, निकले खातिर तीन चार गो गेट रहे के चाहीं, हर गेट पर चौबीसो घंटा तीन गो हथियारबन्द चौकीदार रहे के चाहीं, वगैरह वगैरह, हर स्कूल बिल्डिंग के नक्शा बगल का थाना में उपलब्ध रहे के चाहीं. देकल जाव कि बोर्ड एह मसला पर का राय देत बाड़े.\nविश्वविद्यालय शिक्षकन के ५२ साल में अवकाश मिल जाई\nपटना हाई कोर्ट एगो सिंगल जज के फैसला बदल दिहलस जवना में कहल गइल रहे कि विश्विविद्यालय शिक्षकन के रिटायरमेण्ट ६२ साल का बजाय ६५ साल में होखे के चाहीं काहे कि अनुदान आयोग के अनुशंसा अइसने बा. राज्य सरकार एह फैसला का खिलाफ एह तर्क का साथे अपील कइले रहुवे कि ऊ अनुशंसा केन्द्रीय विश्वविद्यालयन खातिर बा राज्य सरकार के विश्वविद्यालयन खातिर ना. डिविजन बेंच एह बात के मान लिहलस आ रिटायरमेंट एज फेर से ६२ साल कर दिहलस.\nनीतीश पर समाज के बाँटे के आरोप लगवलें लालू\nपटना में तेली समाज का एगो समारोह में लालू प्रसाद कहलें कि उनकर जगावल सामाजिक चेतना का चलते नीतीश मुख्यमंत्री बन पवलें बाकिर ऊ हमेशा लालू राबड़ी राज का खिलाफ बोलत रहेलें. लालू आरोप लगवलें कि नीतीश अपना जाति के अधिकारियन के प्रशासन में प्राथमिकता दे रहल बाड़न आ समाज के कमजोर कर रहल बाड़न. दोसरा तरफ ऊ तेली समाज के राय दिहलन कि ऊ लोग अपना के वैश्य समाज से अलगा कर लेव जवन हमेशा भाजपा के साथ रहेला.\nलैला आंध्र तट का ओर बढ़ रहल बिया\nबंगाल का खाड़ी में केन्द्रित तूफान लैला अब आंध्र प्रदेश का ओर बढ़ रहल बिया आ बियफे ले तट पार कर जाये के अनेसा बा. एह चक्रवात का चलते काल्हु से कई जगहा जोरदार बरखा हो रहल बा. एह चक्रवाती तूफान का चलते सैकड़न का संख्या में समुद्री नौका क्षतिग्रस्त हो गइल बाड़ी सँ.\nबलिया पावर स्टेशन में अतवार के आग का बाद से हालात सुधरत नइखे\nअतवार के साँझ बलिया पावर स्टेशन का एगो ट्रांसफार्मर में आग लगला का बाद से बलिया के बिजली आपूर्ति में गड़बड़ी बरकरार बा. आजु फेर एक फजीरे से बिजली नदारद बिया जवना चलते भयंकर गर्मी में आदमी बजबजा के रह जात बा बाकि नहाये खातिर पानी तक दुलम हो गइल बा.\nतीसरका वर्ल्ड कप का मेजबानी से आईसीसी खुश\nतीसरका वर्ल्ड कप के मेजबानी बढ़िया से करे खातिर क्रिकेट के अंतर्राष्ट्रीय परिषद वेस्ट इंडीज क्रिकेट बोर्ड के खूब बड़ाई कइले बिया. आईसीसी के मुख्य कार्यकारी अधिकारी हारुन लोगर्ट कहले बाड़न कि सबका मिलल जुलल कोशिश से अबकी के विश्वकप कबो ना भुलाएवाला आयोजन बन गइल बा.\nमारीशस का चुनाव में अलायन्स आफ द फ्यूचर के जीत\nटटका खबर, शुक, २१ मई


"खुद्दार" के संगीत वेव म्यूजिक पर जारी भइल – Anjoria\nभोजपुरी वीडियो अलबम आ फिल्म संगीत के क्षेत्र में आगा बढ़त कंपनी ‘वेव म्यूजिक’ पिछला दिने भोजपुरी फिल्म “खुद्दार” के म्यूजिक रिलीज कइलसि. एह एमपी थ्री सीडी में कुल चालीस गाना बा जवना में फिल्म “खुद्दार” के गाना रचा ले शादी ओ साहबजादी, बिंदिया सजइले बाडू लाली लगइले बाडू, फागुनी बयार बहे, जहिया से देखनी दिलवा इलू इलू बोले, जब तक इ सूरज चाँद रही, सैयां बेदर्दी न बुझे दरदिया, लाले लाले होठवा ए गोरी, तोहरे दर पे खड़ा सवाली, आ अब तुहूँ पंडित जी शामिल बाड़ी सँ.\nफिल्म के निर्माता दिनेश कुमार चौबे, पटकथा लेखक आ निर्देशक रवि सिन्हा, कथाकार आ गीतकार चन्द्र भूषण तिवारी, अउर संगीतकार राजेश गुप्ता हउवें, फ़िल्म जल्दिए रिलीज होखे वाली बा.


सनसनी फेम श्रीवर्धन त्रिवेदी के फिलिम ‘देख के’ 11 जुलाई से – Anjoria\nसनसनी फेम श्रीवर्धन त्रिवेदी के फिलिम ‘देख के’ 11 जुलाई से\nJun 26, 2014 अवधेश मिश्रा, देख के, निखिल राज, श्रीवर्धन त्रिवेदी\nदू गो चर्चित हत्याकांडन के राज खोले वाली फिलिम हवे ‘देख के’.\nपिछला कई साल से ‘सन्नाटे को चीरती सनसनी फिर देगी दस्तक’ सुनते आवाज के जादूगर श्रीवर्धन त्रिवेदी के चेहरा सामने आ जाला जे बरीसन से छोटका परदा प क्राइम बेस शो के शाहंशाह बनल बाड़े. छोटका परदा से बड़का परदा का ओर डेग बढ़ावत श्रीवर्धन त्रिवेदी फिलिम निर्माण में आ गइल बाड़े आ उनकर पहिला फिलिम हवे ‘देख के’.\nएह फिलिम के 11 जुलाई से सगरी बिहार में एक साथ रिलीज कइल जाई. निर्देशक हउवन महुआ टीवी के चर्चित शो ‘भौकाल के चौपाल’ के भौकाल सिंह उर्फ निखिल राज. निखिल राज बतावत बाड़े कि एह फिलिम के कहानी तब लिखे के शुरु कइलन जवना घरी उ ‘भौकाल के चौपाल’ शो ला उत्तर प्रदेश, बिहार, आ झारखंड के गलियन में लगातार घुमत रहलन. फिलिम के कहानी आ घटना ओही दौर के अनुभव प बा जवन उ भौकाल सिंह बन के हर आम ईंसान, अधिकारी, नेता, प्रशासन, शहर, गांव आ कस्बन मे बतौर अभिनेता पवलन. कहानी कहीं ना कहीं आम दर्शको के अपना संगे जोड़ी.\nएह फिलिम में साल 1984 के सिख दंगा का साथही बिहार के दू गो बड़हन आपराधिक वारदातो के समेटल गइल बा. एह फिलिम ला ऑस्कर नॉमिनी बॉम्बे जयश्री, कैलाश खेर, हॉलीवुड सिंगर योगेश्वरन मानक्कम साउथ अफ्रिकन सिंगर सईयों बाबा कमारा, क्लासिकल सिंगर सुधीर रेखारी, लोक गायक बच्चू शुक्ला जइसन गायकन के संगीतकार पॉल जैकब के साथ मिलल जवन तमिल सिनेमा के मशहूर नाम ह. साथही हिंदी आ बंगला फिलिमन के मशहूर नाम बोनी चक्रवर्तीओ एह फिलिम से जुड़ल बाड़े.\nकलाकारन में सनसनी फेम श्रीवर्धन त्रिवेदी, अवधेश मिश्रा, जाकिर हुसैन, प्रकाश जैस, पद्म सिंह, श्री कंकाणी, निशु जी वगैरह खास बाड़े. भोजपुरी सिनेमा के बैड मैन अवधेश मिश्रा पहिला बेर एगो पॉजिटिव भूमिका में बाड़न.\nधूम -धाम से प्रीमियर भइल ‘दिल लागल दुपट्टे वाली से’ के\nखेसारी लाल यादव आ अंजना सिंह के शादी धूम-धाम से करावल गइल


टटका खबर (अतवार,4अक्टूबर 2015) – टटका खबर\nदिल्ली से सटले दादरी इलाका के बिसाडा गांव में मराइल मुसलमान आदमी के परिवार के अब यूपी सरकार बीस लाख रुपिया के आर्थिक सहायता देबे के एलान कइले बिया. सरकार के मरजी जेकरा के जतना चाहे ओतना सहायता दे देव बाकिर एकर कवनो एगो नियम आ तरीका होखे के चाहीं आ हर समुदाय के आदमी ला एके बराबर सहायता मिले के चाहीं. बाकिर एह देश में सभका खातिर एक नियम एक पैमाना शायद संभव नइखे. अगर कवनो हिन्दू के मार दीहल जाव त ना त मीडिया बवाल करे ले ना प्रशासने ओकरा के तवज्जो देला. आर्थिक सहायता त दूर के बात बा.\nबिसाडा गाँव के लोग एह मामिला के एतना तवज्जो दिहला से नाराज होके नेतवन आ मीडिया के घुसे के विरोध करे लागल बाड़ें. लोग के कहना बा कि जानबूझ के एह बारे में गलत बयानबाजी कइल जात बा नेता लोग आपन राजनीतिक रोटी सेट करे में लागल बा.\nपूर्वोत्तर रेलवे के फर्रूखाबाद टीसन का पार्सल घर का नियरा मिलल टाइम बम के बम निरोधक दस्ता बेकाम कर दिहलसि. शुक का सबेरे एह बम का बारे में रेल पुलिस के जानकारी मिलल रहुवे. पुलिस के कहना बा कि दू गो बम एके साथ बान्हल रहुवे आ संजोगे कहीं कि टाइमर तकनीक के खराबी का चलते धमाका ना भइल.\nशनिचर देर रात चंदौली जिला के असवरिया गांव का सोझा एगो टीवी पत्रकार हेमंत सिंह यादव के गोली मार के हत्या कर दीहल गइल. हत्या के कारण अबहीं पता नइखे चलल.\nदादरी कांड में आपन राजनीतिक रोटी सेंके चहुंपल अरविन्द केजरीवाल के गांव में ना घुसे दीहल लोग.\nराजद अध्यक्ष लालू प्रसाद यादव के बेटा तेजस्वी यादव मैट्रिको पास ना कर सकलें बाकिर उनुका लगे करोड़ो के संपति बा आ पिछला साल उनुकर आमदनी पाँच लाख से अधिका के रहुवे. तेजस्वी राघोपुर सीट से परचा दाखिल करत ई जानकारी दिहले बाड़न.\nराजद नेता लालू कहलन कि हिन्दुओ लोग गाय के मांस खाला त भाजपा नेता गिरिराज सिंह बात वापस लेबे के कहलन ना त उनका घर का सोझा आन्दोलन करे के धमकी दिहलन.\nभागलपुर में चुनाव प्रचार करे चहुंपल सोनिया गांधी बड़हन बात बतवली. कहली कि बिहार के चुनाव देश के राजनीतिक दिशा दशा तय करी.\nबीबीसी के वेबसाइट पर छपल एगो खबर में बतावल गइल बा कि मौजूदा विधानसभा चुनाव में अब एनडीए के पलड़ा भारी लागत बा काहें कि कवनो मुद्दा ओकरा खिलाफ जाए वाला नइखे जबकि महागठबन्हन के खिलाफ अनेके मुद्दा सामने आ गइल बा. लालू प्रसाद यादव समुदाय पर अतना जोर लगा दिहले बाड़न कि दोसर जातिवालन के अबहिएं से अनेसा होखे लागल बा कि पिछला लालू राज के हालात लवटे वाला बावे.\nबिहार के समस्तीपुर अस्पताल के प्रसव कक्ष में घुस के एगो आवारा कुत्ता एगो नवजात बच्चा के ले के भाग गइल आ बाद में ओह बच्चा के नोचल खसोटल लाश अस्पताल के एगो गाड़ी का नीचे से मिलल.\nपटना पुलिस के फोन क के जंक्शन आ सार्वजनिक जगहन पर बम धमाका करे के धमकी देबे वाला तीन गो मोबाईल नंबर वालन के तलाश में पुलिस लागल बिया. एगो नंबर के पता लाग गइल बा बाकिर बाकी दू गो के थाह नइखे लागत.\nमल्लाह नेता मुकेश सहनी लालू-नीतीश पर अतिपिछड़ा समाज के अनदेखी के आरोप लगावत भाजपा में शामिल हो गइल बाड़न आ निषाद आ मल्लाह समुदाय के अनुसूचित जाति के दर्जा देबे खातिर आन्दोलन करत बाड़न.\n9 तारीख के पीएम मोदी मखदुमपुर विधानसभा क्षेत्र में जनसभा क के मुख्यमंत्री रहल हिअमो प्रमुख जीतन राम मांझी खातिर प्रचार करीहें.\nबिहार विधानसभा चुनाव में हर उम्मीदवार के चाहे ऊ कवनो गोल से होखे भा बिना गोल वाला रोज के खरचा के हिसाब आयोग के देत रहे के पड़ी. जे लोग रोज रोज के खरचा के हिसाब ना दी ओह लोग का खिलाफ कार्रवाई कइल जाई.\nसारण जिला के जनता बाजार  इलाका के पंडितपुर गांव अपना ममहर आइल सिवान जिला के भगवानपुर इलाका के ठीकहा गाँव के एगो छह बरीस के लड़िका के मौत शुक का रात साँप के कटला से हो गइल.\nसारण जिला के मढ़ौरा नगर पंचायत के मुख्य पार्षद सुनीता देवी के खिलाफ अविश्वास प्रस्ताव शनिचर का दिने विशेष बइठक में पारित हो गइल आ उनुका से पट छीना गइल.\nसारण जिला के एकमा पुलिस मदनपुरा गांव से बरीसन से फरार वारंंटी टुनटुन राम के गिरफ्तार क लिहले बिया.\nगोपालगंज जिला में महावीरी अखाड़ा, दुर्गापूजा आ मोहर्रम लेके परशुराम बाजार पर शांति समिति के बइठक क के एह मौकन पर शांति बनवले राखे पर विचार कइल गइल. तय भइल कि महावीरी अखाड़ा में डीजे आ आर्केस्ट्रा पर पूरा पाबंदी राखल जाई.\nगोपालगंज जिला के बरौली इलाका के देवीगंज गाँव के एगो औरत के जहर खिया के मुआ देबे के आरोप ओकर नइहर वाला ससुराल वालन पर लगवले बाड़े. शिकायत मिलला का बाद पुलिस लाश के कब्जा में ले लिहलसि बाकिर ससुराल वाले फरार हो गइलें.\nबेतिया टीसन से पुलिस एगो गुप्त सूचना का आधार पर गुटखा के एगो बड़हन खेप पकड़ लिहलसि. गुटखा टीसन के एगो कमरा में लुका के राखल रहुवे आ एह बोरन में करीब सवा लाख गुटखा के सैचेट रहुवे. खेप गोरखपुर से आइल रहुवे.\nबेतिया के बलथर थाना से सटले बलथर चौक सूचना केंद्र से शुक के रात में शटर के ताला काट के चोर आठ गो लैपटाप आ दू गो डेस्कटाप समेत बहुते सामान चोरा ले गइलें. शनिचर का दिने जानकारी भइला पर थाना में केस लिखवावल गइल.\nबिहार विधानसभा चुनाव में धन के गलत इस्तेमाल रोके खातिर होखत छापामारी आ तलाशी में अबहीं ले करीब चौदह करोड़ के नकदी जब्त कइल गइल बा जवना पिछला लोकसभा का दौरान जब्त कइल धन के दुगुना बा. एकरा अलावे विदेशी करेंसी आ जाली नोटो खूबे बरामद भइल बा.\nदेश भर में टोल हटावे खातिर चलत ट्रक हड़ताल आजु चउथो दिने जारी बा.\nजर्मनी की चांसलर एंगेला मर्केल आज रात नई दिल्ली चहुँपे वाला बाड़ी. उनका साथे कई एक मंत्री आ बिजनेस प्रतिनिधिओ आवे वाला बाड़े. एहिजा ऊ पीएम मोदी संगे शिखर बइठक करीहें आ दुनू देश का बीच अनेके समझौता पर दस्तखत होखे वाला बा.\nकाल्हु शनिचर के रात केन्द्रीय वित्त मंत्री अरूण जेटली दस दिन के अमरीका यात्रा खातिर रवाना हो गइलें. एह यात्रा में ऊ विश्वबैंक आ अंतर्राष्ट्रीय मुद्रा कोष के सालाना बइठकन के संबोधित करीहें. बाद में ऊ पेरू जइहें. कोलंबिया विश्वविद्यालय में व्याख्यानो देबे के कार्यक्रम तय बा जेटली के.\nइंडियन फुटबॉल सुपरलीग प्रतियोगिता के शुरुआती मैच में काल्हु मौजूदा चैंपियन एटलेटिको डि-कोलकाता3बनाम2गोल से चेन्नईयन फुटबॉल क्लब के हरा दिहलसि.\nफ्रांस से 36 गो राफेल लड़ाकू विमान खरीदे के सौदा एही साल हो जाए के उमेद जतवलन वायुसेना चीफ मार्शल अरुप राहा.\nशशांक मनोहर के बीसीसीआई अध्यक्ष बनल तय मान लीं. काल्हु मुंबई में होखे जात बा विशेष बइठक. दोसर केहू उमेदवारे नइखे.\nTags: News in Bhojpuri, खबर भोजपुरी में, गाय के मांस, टटका खबर, बिहार विधान सभा चुनाव, बीफ, लालू प्रसाद यादव


बाबूजी, एगो आदमी के दाम कतना होखेला?\nFriday, 23 August, 2019 | India\nएगो आदमी के लोहा-लक्कड़ के दोकान रहे। जब उ आदमी दोकान प जाये त अपना संगे अपना छोटका बेटा के भी ले जाए। एक दिन अपना बाबुजी के काम करत देख उ बचवा सवाल कईलस .... बाबुजी, एह दुनिया में आदमी के कतना दाम होई?\nएगो छोट बच्चा के मुंह से ऐह तरे के सवाल सुन ओकर बाबुजी त अचरज में पर गईले। तनिका देरी सोचला के बाद कहले..... बेटा, कवनो आदमी के दाम लगावल बाड़ा मुश्किल काम ह। आदमी के दाम केहु नईखे लगा सकत, काहेंकी इंसान अनमोल होखेला।\nबेटा - बाबुजी, का सभ आदमी कीमत अवरू महत्व बराबर होखेला?बाबुजी - हां बेटा, सभ आदमी बहुते कीमती अवरू महत्वपूर्ण होखेले। छोट बच्चा के इ बात समझ में ना आइल, फिर उ आपन बाबुजी से सवाल कईलस.....बाबुजी, अगर सभ केहु बराबर होखेला त दुनिया में केहु के ढेर मान-सम्मान, त केहु के कम काहें बा?\nअबकी बेर बेटा से सवाल पुछला प ओकर बाबुजी जवाब देवे के बदला एगो अर्हा (बता) देले, कहले ..... बेटा गोदाम में एगो लोहा के रड़ राखल बा, जा तनी ले ले आव त। बेटा कहलस - ना बाबुजी, पहीले हमरा सवाल के जवाब दिही, ओकरा बाद हम रड़ ले आईब। बाबुजी कहले..... पहिले रड़ त ले आव, ओकरा बाद हम आराम से तहरा सवाल के जवाब देब। बेटा मान गईल आ जाके रड़ ले आइल।\nरड़ ले आवते ओकर बाबुजी सवाल पुछले..... बेटा एकर कीमत कतना दाम होई?बेटा - एकर दाम 300 रूपिया बाटे। बाबुजी- अगर हम एकर बहुते छोट-छोट कांटी (कील) बना देब त एकर दाम कतना हो जाई? बेटा कुछ देर सोचलस अवरू कहलस ... तब त इ अवरू महंगा हो जाई, लगभग 15,000 रूपिया हो जाई। बाबुजी- अगर हम ए लोहा से घड़ी में लागेवाला स्प्रिंग बना दी त एकर कतना दाम हो जाई?\nबेटा अब अझुराए लागल रहे, कुछ देर जोड़-घाटाव कईलस, ओकरा बाद खुश होके कहलस...... तब त बाबुजी एकर दाम बहुते ढेर हो जाई, 15,000 से भी बहुत ढेर हो जाई।बाबुजी अपना बेटा के समझा के कहले - ठीक एही तरे आदमी के कीमत एह से ना होखे की अभी उ का बा। आदमी के किमत एकरा प होखेला कि उ कतना काबिल अवरु मेहनती बाटे। अब बेटा अपना बाबुजी के बात समझ गईल।\nकहानी त खतम हो गईल, लेकिन रउआ सभे ए कहानी के मतलब समझनी की ना?अगर अभियो ना समझल होखी त जान लिहि कि, कवनो आदमी के कीमत केहु नईखे लगा सकत।\nहर आदमी के कीमत ओकर गुण-अवगुण से होखेला। मान लिहि कि, कवनों आदमी खेती-बाड़ी करता, त ओह समय उनुकर कीमत कुछ अवरू होई, बाकी ओहि आदमी के जब कवनों स्कूल में मास्टर के नौकरी लाग जाए त उनुकर कीमत कुछ अवरू हो जाई। बढ़े भा मत बढ़े, लेकिन किसान अवरू शिक्षक के किमत कम से कम एक ना रह जाई। अब बढ़ी कि घटी, एकर फैसला त स्थिति अवरू जरूरत करी।\nFirst Update: 06 May, 2014 05:35 PM


नीतीश कुमार देखे अइलन ‘बिदेसिया’ के प्रीमीयर – Anjoria\nनीतीश कुमार देखे अइलन ‘बिदेसिया’ के प्रीमीयर\nयशी फिल्मस् प्रा. लि. आ महुआ मीडिया प्रा.लि. के बैनर तले बनल श्रमपलायन पर आधारित ‘बिदेसिया’ फिल्म के प्रीमियर बिहार के मुख्यमंत्री नीतीश कुमार पटना के मोना सिनेमा हॉल में देखलन. एह मौका पर उनुका साथे रहलन बिहार के मानव संसाधन मंत्री पी. के शाही, खाद्य उपभोक्ता संरक्षण मंत्री श्याम रजक, आ राज्य सभा सांसद वशिष्ठ नारायण सिंह. मुख्यमंत्री पूरा फिल्म देखलन आ फिल्म के सफलता खातिर शुभकामना दिहलन.\nनीतीश कुमार निरहुआ, पाखी आ छवि पाण्डेय के बेहतरीन अदाकारी खातिर तारीफ कइलन आ निर्माता अभय सिन्हा अउर महुआ मीडिया के एह बेहतरीन फिल्म बनावे ला साधुवाद दिहलन.\nप्रीमीयर शो के दौरान फिल्म के नायक दिनेशलाल यादव ‘‘निरहुआ’’, नायिका पाखी हेगड़े आ छवि पाण्डेय, निर्माता अभय सिन्हा, निर्देशक रंजन सिंह, महुआ के पंकज तिवारी, राणा यशवंत, पी. आर. ओ. प्रशांत निशांत आ महुआ मीडिया के सी.एम.डी. पी. के तिवारीओ मौजूद रहले. एह मौका पर अनेके प्रशासनिक अधिकारियो आइल रहले.\nबतावत चलीं कि “बिदेसिया” बिहार आ मुंबई के 80 से बेसी सिनेमाघरन में शानदार व्यवसाय करत बिया.\nचोकलेटी स्टार से बन गइलन ही-मैन\n"राजाजी" के लेके मनोज पांडे आ सुप्रेरना सिंह का बीच ठन गइल बा


अजय दीक्षित के शानदार शुरुआत – Anjoria\nभोजपुरी सिनेमा के एक्शन स्टार अजय दीक्षित एह साल २०११ में आपन शानदार शुरुवात हालिया रिलीज़ फिल्म “करेंट मारे गोरिया” से कइले बाड़न. एह फिल्म में ऊ एगो ईमानदार पुलिस अधिकारी के भूमिका में बाड़े. पिछला शुक के रिलीज भइल “करेंट मारे गोरिया” के शानदार सफलता मिलत दिखाई दे रहल बा. मारुती क्रियेशन का बैनर में निर्माता रमन पंचौरी अउर आभा सिंह आ निर्देशक टी .बौबी सिंह के एह फिल्म में अजय के किरदार के बहुते लोग पसंद करत बा. एह बढ़िया शानदार शुरुआत से अजय आ फिल्म के पूरा यूनिट उत्साहित बा.\nअजय दीक्षित के अगिला फिल्म आवे जा रहल बा “पापी के पाप काहे गंगा धोये” जवना के निर्देशक बाड़े ब्रजभूषण. बढ़िया कहानी आ ब्रजभूषण के कुशल निर्देशन का चलते एहू फिल्म के सफलता तय मानल जा रहल बा. अगिला महीना अजय दीक्षित के एगो अउरी फिल्म आवे जा रहल बिया “बागी”. लेखक – निर्देशक ए॰आर॰एस॰ सरकार के एह फिल्म के कहानी मात्र बीस घंटे के बावे. ईंट भट्ठा पर काम करे वाला कामगारन पर होखे वाला अत्याचार के कहानी बयां करे वाली एह फिल्म के विषय लीक से हटके बा. फिल्म में उनका अपोजिट बाड़ी नवोदित नायिका रानू पाण्डेय. बहरहाल अपना शानदार शुरुवात के चलते अजय आ उनुका निर्माता निर्देशकन के हौसला बुलंद बा.


‘विश्व’ भोजपुरी सम्मेलन के ‘बड़हन’ आयोजन खटाई में – Anjoria\n‘विश्व’ भोजपुरी सम्मेलन के ‘बड़हन’ आयोजन खटाई में\nदिसम्बर 11, 2015 विश्व भोजपुरी सम्मेलन\nपरधानी चुनाव का दौरान गाँव पर भोजपुरी पत्रिका पाती के संपादक डा॰ अशोक द्विवेदी से भइल मुलाकात में काशी हिन्दू विश्वविद्यालय के प्रोफेसर डा॰ अवधेश प्रधान बतवलन कि मारीशस यात्रा का दौरान यूपी के मंत्री अम्बिका चौधरी ओहिजा मंच से एलान कइले रहलन कि ‘बीएचयू में विश्व भोजपुरी सम्मेलन करावल जाई आ एहला धन के इंतजाम यूपी सरकार का तरफ से कइल जाई. भोजपुरी अध्ययन आ अनुसंधान वगैरह खातिर दू करोड़ दीहल जाई!’ बाद में अंबिके चौधरी मंत्री नइखन रहि गइल त उनका वादा के पुराई के!\nडा॰ प्रधान आ प्रो॰ सदानन्द शाहीओ ओह मारीशस यात्रा में रहलन. डा॰ प्रधान बतवलन कि ओहिजा से लवटला का बाद सम्मेलन के आयोजन आ प्रचार प्रसार के तइयारिओ शुरू क दीहल गइल. भोजपुरी अध्ययन केन्द्र के समन्वयक प्रो॰ साही एह सिलसिला में प्रदेश सरकार आ मंत्रीजी से सहायता लेबे खातिर लखनऊ के दउड़ो लगवलन बाकिर कुछ होखत लउकल ना. से अब एह हालात में भोजपुरी सम्मेलन होखे के कवनो आसार नइखे लउकत.\nजान जाईं जे एही तरह कुछ महीना पहिले हमहन के माननीय मुख्य मंत्री अखिलेश यादव एलान कइले रहलन कि उत्तर प्रदेश में भोजपुरी अकादमी के जल्दिए गठन क दीहल जाई. ओह घरी पूर्वांचल के आस बन्हाइल रहुवे कि पटना, दिल्ली आ भोपाल का बादे सही बाकिर यूपीओ में ओकरा भाषा भोजपुरी के अकादमी के गठन हो जाई. बाकिर उहो एलान ढपोरशंखिए निकलल आ लागत नइखे कि वइसन होखे वाला बा.\nभोजपुरी अपने लोग के उपेक्षा आ दंश के शिकार होखत आइल बिया. एही इलाका के हिन्दीवादियन के अड़ंगेबाजी से भोजपुरी के ओकर हक नइखे मिल पावत. जीवन्त संस्कृति आ संपन्न साहित्य होखला का बावजूद एह भाषा के ऊ गरिम नइखे मिलत जवना के ई हकदार बिया.\nभोजपुरी के हाल पर विचार बतकही आ कवि गोष्ठी\nभिखारी ठाकुर के जयन्तिओ का दिने सून पड़ल रही उनकर गाँव


ⓘ सोनहौला गाँव, सनहौला, भागलपुर .. सूचना | यह क्या है?\nⓘ सोनहौला गाँव, सनहौला, भागलपुर ..\nⓘ सोनहौला गाँव, सनहौला (भागलपुर)\nस नह ल जगद शप र, भ गलप र ब ह र स थ त एक ग व ह\nWikipedia: सोनहौला गाँव, सनहौला (भागलपुर)\nसनहल, भगलपर, सनह, सनहगवसनहलभगलपर, सोनहौला गाँव, सनहौला (भागलपुर), भागलपुर जिला के गाँव. सोनहौला गाँव, सनहौला (भागलपुर),\nसनहल सोनहौला गाँव, सनहौला (भागलपुर) भागलपुर जिला के गाँव. सोनहौला गाँव, सनहौला (भागलपुर) भगलपर सनहगवसनहलभगलपर सनह\nभागलपुर जिला के गाँव कोइली गाँव, जगदीशपुर.\nधरहरा गाँव, गोपालपुर, भागलपुर, कोरहा गाँव, गौराडीह, सैनो गाँव, जगदीशपुर, मनियारपुर सोनहौला गाँव, सनहौला भागलपुर  Следующая Войти Настройки Конфиденциальность. धरहरा गाँव, गोपालपुर, भागलपुर, कोरहा गाँव, गौराडीह, सैनो गाँव, जगदीशपुर, मनियारपुर सोनहौला गाँव, सनहौला भागलपुर .


टटका खबर, बुध ८ फरवरी २०१२ – टटका खबर\nसुपौल जिला के निर्मली में कोसी पर बनल महासेतु के उद्घाटन आजु केन्द्रीय सड़क परिवहन मंत्री डा॰सी॰पी॰ जोशी कर दिहलन. साल उनइस सौ चौंतीस का भूकंप में ई पुल ध्वस्त हो गइल रहे. अब एह नया पुल के बन गइला से मधुबनी आ सीमांचल का बीच आइल गइल बहुते आसान हो जाई. चार लेन वाला एह पौने दू किलोमीटर लमहर पुल एहिजा के लोग खातिर लाइफ लाइन बावे.\nआजु पहिला दौर के मतदान में बरखा का चलते मतदाता लोग के उत्साह तनी मधिम पड़ गइल बाकिर दुपहरिया में घाम निकलला का बाद तनी तेजी आइल. कुल मिला के चउँसठ फीसदी मतदान होखे के खबर बा. कहीं से कवनो अप्रिय घटना के समाचार नइखे. आजु का चुनाव का बाद हर पार्टी आपन आपन आकलन लेके बाकी के दौर खातिर आपन रणनीति तय करे में लागल बिया.\nदुसरा, तिसरा आ चउथा दौर के चुनाव वाला इलाकन में प्रचार के काम मे तेजी आ गइल बा. दुसरका दौर के मतदान एगारह फरवरी के होखे वाला बा. पाँचवा दौर के मतदान वाला सीटन पर नाम वापसी के आजु आखिरी दिन रहुवे. एहिजा तेईस फरवरी के मतदान करावल जाई. छठवाँ आ सातवाँ दौर खातिर अबही परचा दाखिल करे के काम चलत बा. छठवाँ दौर के परचा दाखिला के आखिरी तारीख नौ फरवरी बावे जबकि सातवाँ दौर खातिर तेरह फरवरी.\nयूपी के माध्यमिक शिक्षा परिषद के अध्यक्ष संजय मोहन के अज गिरफ्तार कर लिहल गइल. उनुका पर टीईटी के आनलाइन परीक्षा में अनियमितता करावे के आरोप बा. पिछला साल इकतीस दिसंबर के पाँच गो आदमी के गिरफ्तार कइल गइल रहे जवनन का लगे से बारह करोड़ रुपिया बरामद भइल रहे.\nबलिया आ गाजीपुर में आजु मायावती के सभा भइल जवना में बड़हन भीड़ जुटल रहे. अब लोग आकलन लगावे में लागल बा कि ई खाली भीड़े रहल कि वोटो में बदली. मायावती कहली कि दू साल में राज्य में हर जगहा निरन्तर बिजली मिले लागी.\nइलाहाबाद उच्च न्यायालय निर्वाचन आयोग के निर्देश लाँघे का आरोप में दू गो टीवी चैनलन के नोटिस जारी कर दिहलसि. एह चैनलन पर ओपिनियन पोल देखावे के आरोप बा.\nसुप्रीम कोर्ट असम सरकार के फैसला का खिलाफ दायर याचिका खारिज करत कहलसि कि अधिका रिक्ति होखला का बावजूद विज्ञापित जगहा से बेसी के बहाली कइल संविधान विरोधी होखी आ विज्ञापन में दिहल रिक्ति से बेसी के बहाली ना कइल जा सके.\nगुजरात उच्च न्यायालय साल २००२ के गोधरा दंगा का बाद भड़कल हिंसा ना रोके खातिर नरेन्द्र मोदी सरकार के कड़ा आलोचना कइलसि. साथही एह दौरान ध्वस्त भइल लगभग पाँच सौ धार्मिक स्थल खातिर मुआवजा देबे के निर्देश दिहलसि. कहलसि कि जब मकान खातिर मुआवजा दिहल गइल त धार्मिक स्थल के भइल नुकसानो खातिर मुआवजा मिले के चाहीं.\nकर्नाटक विधानसभा में कार्यवाही का दौरान अपना मोबाइल फोन पर तथाकथित अश्लील वीडियो देखत मिलल तीन गो मंत्री आजु इस्तीफा दे दिहलन आ कहलन कि पूरा घटना के जाँच होखे के चाहीं. विधानसभा एह कांड के जाँच करे खातिर छह सदस्य के समिति बना दिहलसि जवना में तीन गो सदस्य कांग्रेस के बाड़े. एह समिति के आपन रिपोर्ट १२ मार्च ले दे देबे के कहल गइल बा.\nआजु ओड़िशा में बालेश्वर का ललगे चान्दीपुर एकीकृत परीक्षण केन्द्र से देशे में बनावल एगो छोटहन पायलटरहित विमान, लक्ष्य-१ के सफल परीक्षण उड़ान करावल गइल. एह विमान पर धरती से नियंत्रण राखल जा सकेला. आजु के उड़ान तीस मिनट के रहुवे.\nहरियाणा के कुरूक्षेत्र विश्वविद्यालय के २९वें दीक्षांत समारोह का दौरान आजु राष्ट्रपति प्रतिभा पाटिल के हाथे मॉरिशस के प्रधानमंत्री डॉक्टर नवीन चन्द्र राम गुलाम के डॉक्टरेट के मानद उपाधि दिहल गइल.\nप्रधानमंत्री मनमोहन सिंह आजु मालदीव के नयका राष्ट्रपति मोहम्मद वाहीद के फोन पर भारत के लगातार समर्थन आ सहयोग के भरोसा दिहलन.\nमुंबई शेयर बाजार के सूचकांक में आजु बुध का दिन ८५ अंक के मामूली बढ़ितरी भइल. रूपया डालर के मुकाबले ५ पइसा मजबूत भइल. सोना के दाम में चार सौ बीस रुपिया के उछाल आइल.\nपर्थ में भइल तिकोनिया एकदिना शृंखला के मैच में भारत श्रीलंका के चार विकेट से हरा दिहलसि. एहसे पहिले आस्ट्रेलिया भारत के हरा चुकल बा.


संजय दत्त के अर्जी सुप्रीम कोर्ट खारिज कर दिहलसि – टटका खबर\nगैरकानूनी हथियार राखे के दोषी संजय दत्त सु्प्रीम कोर्ट में अर्जी लगवले रहलें कि उनुका मामिला पर फेर से विचार कइल जाव आ उनुका के दिहल सजा माफ कर दिहल जाव. संजय दत्त के १६ मई से पहिले सरेंडर करे के बा आ अपना सजा के बाकी साढ़े तीन साल जेल में बितावहीं के पड़ी. संजय दत्त हर तरह के कानूनी रास्ता अख्तियार कइला का साथही राजनीतिक दबावो बनावे बनवावे के कोशिश कइलन बाकिर कवनो उपाय कामे ना आइल.\nदेखल जाव कि संजय दत्त सरेंडर करत बाड़न कि फेरु कवनो कानूनी पेंच खोज निकालत बाड़न.\nTags: संजय दत्त


वीवो V19 Price in India, Full Specifications & Features - 19th September 2021 | Digit\nउत्पाद के नाम : Vivo V19\nCPU स्पीड : 2x2.0 GHz, 6x1.7 GHz\nवीवो V19 Smartphone 6.44 -इंच स्क्रीन Super AMOLED के साथ आवेला, जौना के रेज़ल्यूशन 1080 x 2400 पिक्सल तथा पिक्सल घनत्व 409 पर इंच बा | फोन 2x2.0 GHz, 6x1.7 GHz Octa-core कोर प्रोसेसर से संचालित बा और एकर रैम 8 GB बा. वीवो V19 Android 10 ओएस पे काम करेला.\nवीवो V19 Smartphone May 2020 मे लॉंच भईल रहे|\nवीवो V19 मे कनेक्टिविटी के तरीका बा : ,GPS,Wifi,HotSpot,NFC,Bluetooth,\nवीवो V19 के कैमरा मे ,HDR,, लोड बा|


भउजी हो – Anjoria\nTag: भउजी हो\nभउजी हो! का बबुआ? आपन नोटवा भंजा लिहलू कि ना ? हमार नोटवा त कहिये भँज गइल, रउरा अपना कनियवा वाला नोट जल्दी भंजा लीं। का भउजी, तोहरा हमेशा मजाके…\nभउजी हो! का बबुआ? काल्हु चौक प एगो आदमी के देखनी जे अगहन में जोगीरा गावत रहुवे. होखी कवनो पागल. अइसनका लोग से दूरे रहे के चाहीं. ठीके कहतारू भउजी.…\nअप्रैल 9, 2014 Editor\nभउजी हो ! का बबुआ ? बिहार आ भोजपुरी में का एक जइसन बा ? अपना हक ला घिघियाए के आदत. तनी अउरी साफ करऽ. बिहार के विशेष राज्य के…\nमार्च 28, 2014 Editor\nभउजी हो ! – कइसन भउजी, केकर भउजी ? बाप हो, आजु त अगिया बैताल बन गइल बाड़ू. माफ क द. – बुझा गइल आपन गलती ? हँ. बाकिर जवन…\nअक्टूबर 18, 2013 Editor\nभउजी हो! का बबुआ ? हई उन्नाव में सरकार सोना खातिर खोदाई काहे करवावत बिया? हम त रउरा के अतना बुड़बक ना बूझत रहीं. ई का? हम तोहरा से सवाल…\nअक्टूबर 16, 2013 Editor\nभउजी हो! का बबुआ? ई कांग्रेसिया प्रियंका के नाम सुन के अतना भड़कत काहे बाड़े सँ? भड़के वाली बात बा से भड़कत बाड़े स. बुझनी ना. बूझब कइसे? रउरे सभ…\nअक्टूबर 6, 2013 Editor\nभउजी हो! का बबुआ? शौचालय पहिले कि देवालय? का बाति बा? पेट खराब हो गइल बा का? ना भउजी. राजनीति में एह घरी एही पर बहस चलत बा त सोचनी…\nभउजी हो! का बबुआ? आदमी कवना बात से अधिका खुश होला? दोसरा के दुख से. ठीक कहलू. आ पोसुआ मीडिया के छाती कब फुलेला? जब केहू मोदी के शिकायत करो…


मनोज पाण्डेय आ मोनालिसा के "प्यार हो के रही" – Anjoria\n“प्यार के बंधन ना टूटे मितवा” के निर्देशक महमूद आलम अब अपना अगिला फिलिम “प्यार होके रही” से फेर सक्रिय भइल बाड़न. .एम् डी वी मोशन पिक्चर्स आ ए,डी आर एस फिल्म्स के बैनर तले बनत निर्माता प्रवीण कुमार के एह फिलिम में मनोज पाण्डेय आ मोनालिसा के रोमांटिक जोड़ी बा. साथे नजर अइहें निखिल राज उर्फ़ भौकाल सिंह, प्रकाश जैस, किरण यादव, तेज़ बहादुर, दिलीप सिन्हा अउर अश्विनी वगैरह,\nनिर्देशक महमूद आलम बतावत बाड़ें कि ई एगो इंटेंस लव स्टोरी ह, जवना मे मुहब्बत के दीवानगी म्यूजिकल अंदाज़ में परोसल जाई. एह फिलिम ला जाहिद अख्तर के गीतन के सुर से सजवले बाड़ें मधुकर आनंद.\nशूटिंग ५ जून से गोरखपुर आ कुशीनगर के लोकेशन पर शुरू होखी. .


बिहार पंचायत चुनाव – टटका खबर\nबिहार में पंचायत चुनाव के अधिसूचना 28 फरवरी के जारी करे के अनुशंसा राज्य निर्वाचन आयोग का तरफ से पंचायती राज विभाग के भेज दीहल गइल बा. अब चुनाव कार्यक्रम पर मंत्रिमंडल से मंजूरी मिलला का बाद राज्यपाल से अनुमोदन ले के अधिसूचना जारी कइल जाई. पंचायत चुनाव में पद के आरक्षण के सूची तइयार\nपंचायत चुनाव खाति बनल आचार संहिता\nबिहार में पंचायत चुनाव लड़े वालन के कई तरह के नियम माने के पड़ी. जे ना मानी ओकरा खिलाफ कार्रवाई कघल जाई. राज्य निर्वाचन आयोग के कहना बा कि चुनाव प्रचार का दौरान कवनो प्रत्याशी अपना पोस्टर-बैनर में कवनो गोल के नाम भा या ओह गोल के नारा के इस्तेमाल ना करी. दोसरा के जगह\nमुखिया का घर का लगे बूथ ना बनी\nबिहार राज्य निर्वाचन आयोग के कहना बा कि मौजूदा मुखिया का घर से सौ मीटर का भीतर में बूथ ना बनावल जाई. पंचायत चुनाव खातिर बने वाला बूथन के सूची 27 जनवरी के जगजाहिर क दीहल जाई. कवनो एक मकान में चार गो से अधिका बूथ ना रही. थाना भवन, अस्पताल भा धार्मिक महत्व के\nबिहार पंचायत चुनाव में अपराधी ना लड़ पइहें\nअप्रैल-मई में होखे वाला बिहार पंचायत चुनाव में गंभीर अछरंग का चलते पद से हटावल गइल मुखिया सरपंच उम्मीदवार ना हो पइहें. राज्य निर्वाचन आयोग के कहना बा कि मुखिया सहित सगरी पद पर लड़ेवालन के अपना एफिडेविट में एह बाबत सगरी जानकारी देबे के पड़ी. गलत जानकारी देबे वालन पर कड़ा कार्रवाई कइल जाई.\nजिनका घर में शौचालय नइखे ऊ ना लड़ पइहें पंचायत के चुनाव\nबिहार में एह साल होखे जा रहल पंचायत चुनाव में ओह लोग के ना लड़े दीहल जाई जिनका घर में शौचालय नइखे बनल. एह बात के जानकारी देत बिहार के राज्य निर्वाचन आयुक्त अशोक कुमार चौहान बतवलन कि उम्मीदवारन के किरिया खा के बतावे के पड़ी कि उनुका घर में पक्का शौचालय बनल बा. बिहार


Bhojpuri: फिल्मी सुग्गा- जन्म-मृत्यु आ पुनर्जन्म के लेके बनल कुछ फिल्म - films made on birth death and reincarnation manoj bhawok bhojpuri – News18 हिंदी\nfilms made on birth death and reincarnation manoj bhawok bhojpuri\nBhojpuri: फिल्मी सुग्गा- जन्म-मृत्यु आ पुनर्जन्म के लेके बनल कुछ फिल्म\nका जीवन के बादो कवनो जीवन होला? का मरला के बाद इंसान के अस्तित्व अनंतकाल खातिर समाप्त हो जाला? का पुनर्जन्म होला? जदि होला त पिछला जनम में जवन चेहरा मोहरा अउरी नाम के साथे इंसान जिएला, मरला के बाद नया जन्म में भी उहे शरीर आ नाम काहें ना मिलेला?\nLast Updated : May 13, 2022, 19:30 IST\nजइसे फिल्मन के पार्ट वन टू थ्री होला, ओसहीं इंसानी जन्म के भी पार्ट 1 आ2होला का? जीवन का ह, एकरा के कइसे समझल जा सकेला? का आदमी मरला के बाद अपना कर्म के हिसाब से स्वर्ग आ नरक में जाला? का साचहूँ आसमान में स्वर्ग के सीढ़ी लागेला? का मर गइल लोग से बात कइल जा सकेला?\nअइसन हजार सवाल आदमी के जीवन भर ओकरा मन में कौंधत रहेला. एकर सही-सही जवाब अध्यात्म में बा, वेद आ वेदान्त में बा. बाकिर सबसे बड़ दिक्कत ई बा कि अध्यात्म के बूझल ही सबसे कठिन काम बा. ओकरा के साधे में बड़ा कठिनाई बा. जदि अध्यात्म के साध लेनी त जीवन मृत्यु के गूढ़ रहस्य बूझे में आसानी होई. समाज के आईना ह सिनेमा अउरी सिनेमा अध्यात्म के रहस्यन के कुरेदत कई गो फिल्म बनवले बा. हालांकि अक्सरहा समानांतर सिनेमा में अध्यात्म के विचारन के कथानक, संवाद में पिरो के देखावल जाला. बाकी मास इंटरटेनर फिल्म अइसन गंभीर मुद्दन के छूए के ना चाहेला.\nआईं जानल जाय कुछ अइसने फिल्मन के बारे में जवन रउआ वाचलिस्ट में होखे के चाहीं, अगर रउआ भी एह तरह के सवालन से परेशान बानी अउर एकर जवाब मनोरंजक तरीका से जाने के चाहत बानी.\nएह फहरितस्त में मुंबई वाराणसी एक्सप्रेस एगो बढ़िया फिल्म मानल जा सकेला. 30 मिनट के के ई शॉर्ट फिल्म रउआ के शुरू से अंत ले बान्ह के रखी. एह फिल्म के निर्देशिका आरती छाबरिया बाड़ी. फिल्म में दर्शन जरिवाला के मुख्य किरदार बा. फिल्म के कहानी बा एगो मुंबई के व्यापारी कृष्णकांत झुनझुनवाला के जब पता लागत बा कि उनके कैंसर के लास्ट स्टेज बा अउरी उ कुछ दिन के मेहमान बाड़ें त उ मुंबई-वाराणसी एक्सप्रेस पकड़ के वाराणसी चल देत बाड़ें. काशी में मुक्तिधाम करके एगो सराय बा, जहां लोग अपना अंतिम दिन में रहेला. अइसन मान्यता बा कि काशी में मरल लोग के सीधे मोक्ष मिलेला, माने जन्म-मृत्यु के चक्र से छुटकारा. लेकिन मात्र 30 दिन खातिर मुक्तिधाम में कमरा बुक होला. जदी एतना दिन में मरनी त ठीक ना त कमरा खाली करे के पड़ेला. कृष्णकांत के एगो रिक्शावाला बनारस में मिलत बा जवन उनके मुक्तिधाम ले जाता. उनका रिक्शावाला से दोस्ती हो जाता अउरी उनके अकेल जिनगी बनारस के चहल पहल अउरी मृदुभाषी लोग के बीच रही के हरिहराये लागता. नियमित योग, गंगा स्नान आ अच्छा लोग के संग से उनकर बेमारी हवा हो जाता. उनके जिनगी लवट आवत बा. आखिर उनके 30 दिन बाद मुक्तिधाम छोड़े के पड़त बा. ओकरा बाद उनकर जिनगी कइसे बदलत बा, इहे फिल्म के कहानी बा. रउआ फिल्म जरूर देखे के चाहीं. यूट्यूब पर लार्ज शॉर्ट फिल्म्स के चैनल पर मिल जाई.\nएह फिल्म के विश्वभर में होटल सैलवेशन के नाम से रिलीज कइल गइल रहे. ई कई गो फिल्म समारोह में पुरस्कृत भी भइल आ राष्ट्रीय पुरस्कार से भी नवाजल गइल. एह फिल्म के कहानी भी मुंबई वाराणसी एक्सप्रेस जइसन ही बा. दया एगो सतहत्तर साल के बुजुर्ग बाड़ें अउरी एक दिन रात में सपना देखत बाड़ें कि उनके अंत समय आ गइल बा. अगिला दिने उठ के उ अपना बेटा के जिद करके वाराणसी ले आवत बाड़ें. उनके बेटा राजीव मन मार के आपन परिवार छोड़ के अपना पिता जी के साथे बनारस आवत बा. फिल्म में जीवन-मरण, अध्यात्म, बाप-बेटा के संबंध अउरी जीवन के अर्थ पर गहन चर्चा बा. 1 घंटा 42 मिनट के ई फिल्म काफी सुंदर बनल बा. एक बार त ई फिल्म जरूर देखे के चाहीं. ई फिल्म डिज्नी हॉटस्टार पर देखे के मिल जाई.\nसंजय मिश्रा के फिल्म ‘आँखों देखी’जीवन अउरी एकर विश्वास पर आधारित फिल्म बा. एकर निर्देशक रजत कपूर बाड़ें. फिल्म के कहानी दिल्ली में रहे वाला एगो संयुक्त परिवार के मालिक के बा. जिनके अचानक एक दिन सूझत बा कि आज से उ ओही बात पर भरोसा करिहें जवन देखिहें. बिना देखल कवनो बात पर भरोसा ना करिहें. उनका के लोग पागल कहे लागत बा बाकिर उ सवाल बड़ा वाजिब पूछत बाड़न. उनका मृत्यु पर भी यकीन नइखे, उ चाहत बाड़न कि पहिले ओकरा के देखब, तब हम पतियाइब, दोसर के कहल बात काहे मानी? आखिर उ मृत्यु भी अपना आँखी देखे खातिर कोशिश करिए देत बाड़न. सोचे पर मजबूर करे वाला फिल्म बा, रउआ जियो सिनेमा पर एकरा के देख सकीलें.\nजापान के ई फिल्म 1998 में रिलीज भइल रहे अउरी विश्वस्तर पर एकरा 8 गो सम्मानित अवॉर्ड मिलल. फिल्म के कहानी रहे मृत लोग के एगो सराय के. जहां के कौंसिलर धरती से आइल मरल लोग से अपना जीवन के एगो कवनो याद चुने के कहत बा अउरी उहे याद अनंत तक ओकरा साथे रही. 22 लोग के एगो गोल आवत बा अउरी उ सबके आपन-आपन इयाद चुने के कहल जात बा. ई फिल्म एही 22 लोग के जीवन अउरी याद पर आधारित बा. ई फिल्म अमेजन प्राइम पर देखल जा सकेला.\nहैवेन कैन वेट\nई फिल्म 1943 में हॉलीवुड में बनल रहे. फिल्म में स्वर्ग के जगह नरक के विशेष रूप से देखावल गइल बा. कइसे एगो विलेन मरला के बाद स्वर्ग मिलला पर नाखुश हो जात बा. उ मृत्यु के फरिश्ता के कई तरीका से ई कनविन्स करे के कोशिश करत बा कि हमरा स्वर्ग ना नरक मिले के चाहीं. फिल्म कॉमेडी अउरी फेर बाद में गंभीर हो जात बा. एही नाम से बाद में 1978 में भी फिल्म बनल रहे, बाकिर ओकर कहानी दोसर रहे. ई फिल्म रउआ एमेजन प्राइम पर देखे के मिली.\nद फाइव पीपुल यू मीट इन हैवेन\nई फिल्म एही नाम से आइल नॉवेल से प्रेरित रहे. फिल्म के कहानी रहे एगो मेन्टीनेंस विभाग में काम करे वाला कर्मचारी के. उ बुढ़ हो गइल बा अउरी एक दिन एगो बच्चा के बचावत में खुद मर जात बा. मरला के बाद जब उ स्वर्ग के दुआर से जात बा तब ओकरा जीवन में महत्वपूर्ण स्थान रखे वाला पाँच गो लोग मिलत बा. उ एह पाँचु लोग से अपना जीवन के सबसे मुश्किल सवालन के जवाब पूछत बा जवन ओकरा मिलत बा. जइसे ओकर पत्नी बहुत जल्दी ओकरा के छोड़ के मर गइल, अइसन उ काहें कइलस आदि. ई फिल्म अमेजन प्राइम पर देख सकीलें.\n(लेखक मनोज भावुक भोजपुरी सिनेमा व साहित्य के जानकार हैं.)\nFIRST PUBLISHED : May 13, 2022, 19:30 IST


पुलिस इंसपेक्टर खेसारीलाल – Anjoria\nभोजपुरी सुपरस्टार खेसारीलाल यादव अब इंस्पेक्टर के भूमिका में लउकीहें. अभय सिन्हा-अजय श्रीवास्तव प्रोडक्शन्स के फिलिम ‘तेरे नाम’ में खेसारीलाल इंस्पेक्टर के भूमिका में बाड़न. फिलिम में इनकर शानदार एक्शनो बा.\nकिरदार का बारे में खेसारीलाल बतावत बाड़न कि हवलदार बाप के इंसपेक्टर बेटा सूरज बनल बाड़न. सूरज के प्यार एगो विधायक के बेटी से हो जात बा. संजोग कुछ अइसन बनत बा कि विधायक के हत्या के आरोप सूरज बनल खेसारीलाल पर लागत बा आ एह अछरंग से बरी हो के ऊ अपना बाप के सपना पूरावरत बाड़ें.\nनिर्माता अजय श्रीवास्तव आ विनय तिवारी के एह फिलिम में खेसारी लाल यादव का साथे मोनालिसा, नवोदित नमित तिवारी, गौरी शंकर, सत्यप्रकाश अउर राज प्रेमी के प्रमुख भूमिका बा. निर्देशक हउवें अजय श्रीवास्तव.\nPrevious Post: भोजपुरी परदा पर नया नायिका बनके अइली आम्रपाली\nNext Post: राउडी रानी


सबका सपना मनी-मनी, लेकिन कितना? – हर्षवर्धन त्रिपाठी\nPublished by Harsh on October 8, 2007\nUdan Tashtari\t· October 9, 2007 at 2:27 pm\nचलिये, आपके मार्फत कईयों की हैसियत पता चली. 🙂


‘इज्जत’ के प्रदर्शन 23 अगस्त से बिहार में – Anjoria\nभोजपुरी के मशहूर फिलिम कंपनी मिथिला टॉकिज के बैनर तर बनल फिलिम ‘इज्जत’ 23 अगस्त से बिहार के सिनेमाघरन में देखावल जाई. निर्माता मनोज कुमार चौधरी आ निर्देशक बाली के एह फिलिम में जुबली स्टार दिनेश लाल यादव आ मोनालिसा के हॉट जोड़ी बा. एह समहर मनोरंजन देबे वाली फिलिम में निरहुआ अइसन नवही के भुमिका में बाड़ें जे अपना घर के इज्जत बचावे खातिर गलत राह धर लेत बा.\nफिलिम में निरहुआ-मोनालिसा के लव एंगल बा. साथी कलाकारन में प्रतिभा पाण्डेय, दीपक भाटिया, विष्णु शर्मा, सुबोध सेठ, गौरी शंकर, मनीष चतुर्वेदी, अभय राय, सीमा सिंह आ ब्रजेश त्रिपाठी बाड़ें.\nसंगीतकार राजेश रजनीश, नृत्य बाली आ नरेन्द्र शर्मा, एक्शन इकबाल सुलेमान, आ कैमरामैन एस जहाँगीर.


Bhojpuria.com | Aalekh\nHome Sahitya Aalekh\n(लेखक परिचय: मूलत: देवरिया जिला के निवासी चन्द्र प्रकाश दुबे जी भोजपुरी लेखन में एगो नया नांव हईं। फिलहाल बंगलुरु में कपडा के व्यवसाय में लागल दुबे जी के कई गो रचना पहिले अखबारन में छप चूकल बाटे। हमनी के सहयोगी वेबसाइट जय भोजपुरी डॉट कॉम पर छपल ई समसामयिक आलेख टीवी पर आ रहल कार्टून के प्रभाव पर आधारित बाटे।)\nComments (1)\tमहुआ पी के बलमुआ अखिया लाल कइले बा\n10 अगस्त 2008 के ऊ सांझ हमरा के बढ़िया से याद बिया। दिल्ली के चमचमात पांच सितारा होटल ‘द ओबेराय’ के शानदार हॉल के मंच पर ओह घरी के रेल म...\nComments (3)\tदेश रोवता लेकिन सरकार के का... ?\nआज देश पर अब तक भइल सबसे बडहन आतंकी हमला के बरसी हवे, अउर एक पल खातिर हर भारतवासी ओह हर व्यक्ति के श्रद्धांजलि देता, जे एह हमला में मार...\nAdd your comment\tबदलत बिहार, संवरत बिहारी तकदीर...\nAshok Sharma 'Atul'\n"पंद्रह बरिस ले लालू जवन कइले तवन त लोग भोगबे कइल, अब नीतीशो के काम आंखि के सोझा बा-मिला लीं। लोग बुझिए रहल बा कि ओह पंद्रह बरिस आ एह प...\nComments (4)\tई हक के लड़ाई हवे\nलेखक परिचय : मूलत: गोपालगंज जिला के निवासी संजीव सिंह जी नवका पीढी के एगो सशक्त रचनाकार बानी। फिलहाल गाजियाबाद में रह रहल संजीव जी के र...\nComments (3)\t« Start Prev 1234Next End »


अण्णा के मौन व्रत – Anjoria\nअण्णा के मौन व्रत\nनवम्बर 7, 2011 भोजपुरी, लस्टम पस्टम\nअण्णा मौन व्रत ले लिहले बाड़े. एक तरह से दमी साध ले ले बाड़े. काहे कि उन कर संघतिया लोग अलटाय बलाय बोलऽता लोग ओह से कहीं ऊ ना फंस जास. ना बोलिहें ना कौनो बिबाद होई. ई सब देखि के सुनि के बेचैन रामचेला बाबा लस्टमानंद से कहले “बाबा ई सब का होऽता?”\nबाबा कहले, “ई गीता के नया ज्ञान के अवसर हऽ. भ्रष्टाचार मेटावे के महाभारत में दुनू इयोर से मोर्चा तैयार बा. दुनूं इयोर के लोग के देखि के बुझाता कि एक इयोर नगाड़ा बाजऽता तऽ दोसरका इयोर टिरी री झाल. आ युद्ध स्थल पर अजरुन नाहिन किंकर्त्तव्यविमूढ़ बाबा हजारे. जनता हरान. काहे कि ई पूरा युद्ध ओही के नांव ले के हो रहल बा. चारू इयोर से आरोप प्रत्यारोप के बंड़ेरा उठल बा आ अकास ढांक लेले बा. दूनूं तरफ नर नाहर लोग बांहि चढ़वले तैयार बा. जनता बेचारी का करे. अइसन हालत में अपना हाथ में माइक थमले रणभूमि में ठाड़ एगो मीडियाकर्मी से प्रश्न करऽता – हे समाचार प्रदाता, हमार मन आज बहुत व्यथित बा. आप ज्ञानीलोगन में श्रेष्ठ हईं. ताजा स्थिति से भलीभांति अवगत रहीले. कृपा कऽ के हमरा बताईं कि सदाचारी लोगन के ई व्यूह आ भ्रष्टाचरिन के भारी भरकम फौज के परम पराक्रमी और महारथी तथा अनेक प्रकार के हथियार से सज्जित निर्लज्ज वाक् युद्ध में निपुण वीरन में आज जवन संग्राम हो रहल बा ओहमें केकर जय होई? के पराजित होई आ हमनी के का होई. तब आम जन के ई आर्त वचन के सुनके ऊ मीडियाकर्मी अइसन बचन कहलस, हे जनता जनार्दन ई सदाचारी आ भ्रष्टाचारी के कार्यकलाप देखि के कबहुओं बिचलित मत होखिह. दूनो के सम्बंध दूध आ पानी के होला. जे सदाचारी बा ऊ भ्रष्टाचारी भी बा आ जे भ्रष्टाचारी बा ऊहो सदाचारी होला. ई समझे के खातिर तहरा ई समझे के होखी कि आज जे बहू बा काल्हु सास होई आ आज जे सास हऽ ऊ काल्हु बहू रहे. हे भाई, जैसे आत्मा आ परमात्मा अपना मूल स्वभाव में एके होला तबो फरका-फरका लऊकेला ई भ्रष्टाचार आ सदाचार के भी समझऽ. द्वैत आ अद्वैत के दर्शन के गुत्थी के समान इहो एक दोसरा से गुत्थमगुत्था बा. हे प्रिय भाई, ई मनुष्य के जीवन भोग के निमित्त बनल बा. इहे ज्ञान से भ्रष्टाचारी लोगन के अंत:प्रेरणा आ अवसर प्राप्त होला . सदाचारी लोग अइसन अवसर के पेंड़ा जोहेला. जब सदाचारी के ई दिव्य ज्ञान की प्राप्ति हो जाला, तऽ उहो भ्रष्टाचरण में शुरू कऽ देला . एही से तूं सबलोग हमार बाति के ध्यानपूर्वक श्रवण करऽ. तत्पश्चात एह पर शांत मन से मनन करऽ. सब कुछ स्वत: स्पष्ट हो जाई. तब ऊ मीडियाकर्मी के एह भांति कहल वचन के सुन के आम जन के बोलती लगभग बंद हो गइल आंखि आधा खुल गइल. ऊ थपरी पार के हंसे लागल .\nछब्बीस रुपिया में अमीर हो गइले लस्टमानंद\nमहँगी बढ़े में सरकार के कवन दोष


स्पाइस स्टेलर Mi-520 Price in India, Full Specs - 7th July 2020 | Digit\nCurrent Best Price of स्पाइस स्टेलर Mi-520 is ₹ 0\nस्पाइस स्टेलर Mi-520 Specifications\nमॉडल : Stellar Mi-520\nउत्पाद के नाम : Spice Stellar Mi-520\nDimensions (lxbxh- in mm) : 131.5 x 67.6 x 9.5\nस्पाइस स्टेलर Mi-520 Brief Description\nस्पाइस स्टेलर Mi-520 Smartphone5-इंच स्क्रीन IPS LCD Capacitive touchscreen के साथ आवेला, जौना के रेज़ल्यूशन 720 x 1280 पिक्सल तथा पिक्सल घनत्व 294 पर इंच बा | फोन 1.3 Ghz Quad कोर प्रोसेसर से संचालित बा और एकर रैम 1 GB बा. स्पाइस स्टेलर Mi-520 Android 4.4.2 ओएस पे काम करेला.\nस्पाइस स्टेलर Mi-520 Smartphone July 2014 मे लॉंच भईल रहे|\nस्पाइस स्टेलर Mi-520 मे कनेक्टिविटी के तरीका बा : ,GPS,HotSpot,\nस्पाइस स्टेलर Mi-520 के कैमरा मे Auto Focus,,Video Recording लोड बा|


कलाकार खोज अभियान – Anjoria\nकलाकार खोज अभियान\nभोजपुरी टीवी चैनल महुआ टीवी के कलाकार खोज अभियान के दू गो चरण पूरा हो गइल. पहली अप्रेल के लखनऊ में आ तीसरी अप्रेल के गोरखपुर में कलाकारन के हुजूम उमड़ पड़ल आडिशन देबे खातिर. आडिशन देबे खातिर लोग भीतर जाँय आ जब बहरी निकलें त केहू के चेहरा परपूरा पढ़ीं…\nभोजपुरी टीवी चैनल महुआ टीवी आपन इतिहास दोहरावे जा रहल बा. “सुर संग्राम” आ “डांस संग्राम” के मिलल अपार सफलता आ ओह रियलिटी शोअन से मिलल कलाकारन के आज सभे जाने लागल बा. एही कड़ी में अबकी महुआ माटी से जुड़ल कलाकारन के तलाश में निकलल बा जवना लोग केपूरा पढ़ीं…


झरना - विकिपीडिया\nएंजेल झरना दक्खिन अमेरिका महादीप के वेनेजुएला देस में बा। ई 979 मी (3,212 फीट) ऊंचाई वाला झरना दुनिया के सभसे ऊँच (सिंगल ड्राप) झरना हवे।\nझरना (अंगरेजी: waterfall) अइसन थलरूप होला जहाँ कौनों नदी के पानी ऊँचाई से अचानक नीचे गिरे ला। झरना से कम ढाल वाला, बाकी तब्बो बहुत मजिगर तेज बहाव वाला थलरूप के अंगरेजी में रैपिड के नाँव से जानल जाला। झरना के रूप कई किसिम के हो सके ला - ई एकही सिंगल धारा के रूप में हो सके ला भा कई गो धारा में छितरा के गिरे वाला (कैस्केड झरना) हो सके ला; एक्के बेर में पूरा पानी ऊपर से नीचे आवे वाला (सिंगल ड्रॉप) वाला हो सके ला चाहे कई खंड में नीचे गिरे वाला (सीढ़ीदार झरना) हो सके ला।\nभूगोलीय चक्र चाहे नदी कटाव चक्र, में झरना के नदी के युवाअवस्था के थलरूप मानल जाला। इहो मानल जाला कि आमतौर पर झरना छोट-छोट जलधारा आ नद्दी सभ के बिसेस्ता हवे, हालाँकि, कुछ बहुत बिसाल नदी सभ भी झरना बनावे लीं जइसे कि नियाग्रा झरना।\nऊपर से नीचे के आधार तक ले के पूरा ऊँचाई के आधार पर दक्खिन अफ्रीका के तुगेला झरना आ सिंगल ड्राप ऊँचाई के आधार पर वेनेजुएला के एंजेल झरना दुनियाँ के सभसे ऊँच झरना बाड़ें। भारत के सभसे ऊँच सिंगल ड्राप झरना कुंचिकल झरना हवे। दुनियाँ के सभसे बिसाल झरना जमीन पर ना बलुक समुंदर के भीतर डेनमार्क जलजोड़ के झरना हवे।\n2.1 आकृति आ ज्यामिति के आधार पर\n2.2 बर्गीकरण में समस्या\n2.3 अउरी दूसर आधार सभ\n3 सभसे ऊँच झरना सभ\n3.1 ओभरआल (पूरा) ऊँचाई के आधार पर\n3.2 सिंगल ड्राप (सभसे ऊँच खंड) के ऊँचाई के आधार पर\nझरना के निर्माण कई कारन से हो सके ला। आमतौर पर एह थलरूप में निर्माण नदी भा जलधारा के रस्ता में कौनों किसिम के बेवधान (ढाल के अचानक बदलाव) के रूप में होला जेकर कई तरह के कारन हो सके लें।\nनदी के रास्ता में आवे वाली कड़ेर आ मुलायम चट्टान के अगल बगल पावल जाए से बने लें जहाँ मुलायम चट्टान जल्दी कट के बह जाले आ कड़ेरकी चट्टान बचल रह जाले जेकरा ऊपर से पानी खड़ा-खड़ा नीचे के ओर गिरे ला। एकरे अलावा अउरी कई तरह के कारन से झरना के निर्माण हो सके ला।\nआकृति आ ज्यामिति के आधार पर[संपादन करीं]\nनेवादा झरना, घोड़ापोंछ आकृति के (हॉर्सटेल) झरना के उदाहरण।\nपंच बाउल झरना, अपने नाँव के झरना सभ के उदाहरण।\nजोग चाहे गरसोप्पा झरना, कम बरखा के सीजन में ई कई धारा में बहे ला।\nकाकोलत झरना, सीढ़ीदार प्रकार के उदाहरण।\nजोन्हा झरना, कैस्केड झरना प्रकार के उदाहरण।\nइवासू (iguazu) झरना, कैटरैक्ट झरना प्रकार के उदाहरण।\nझरना के पानी कवना तरीका से ऊपर से नीचे उतरत बा, एह पूरा चीज के रूप आ आकृति कवना किसिम के बा, एह आधार पर झरना सभ के कई प्रकार बतावल जाला। हालाँकि, ई बहुत बैज्ञानिक बर्गीकरण ना मानल जाला। नीचे कई ठे स्रोत से इनहन के नाँव आ बिबरन ले के प्रस्तुत कइल गइल बा:\nअइसन झरना जेह में पानी एकदम से सीधा नीचे के ओर गिरे आ पाछे के चट्टान रुपी देवाल से बहुत संपर्क न रहे। एह अरथ के अनुसार ई लटक झरना भी कहल जा सके ला। प्लंज (plunge) के मतलब होला गोता चाहे डुबकी लगावल; एह झरना में अइसन बुझाला कि पानी ऊपर से नीचे आवत बा आ नीचे बनल कुंड में गोता लगा रहल बाटे। निचवाँ जवन गड़हा भा कुंड बन गइल होला ओकरा के प्लंज पूल कहल जाला।\nहॉर्सटेल के मतलब हवे घोड़ा के पोंछ। एह झरना सभ के आकृति अइसन होला कि दूर से देखले पर घोड़ा के पोंछ नियर बुझालें; ऊपरी हिस्सा में पातर बाकी नीचे आवे पर चौड़ाई में कुछ बिस्तार होखत जाला।\nपंचबाउल (punchbowl) के अंगरेजी में अरथ होला खरल (छोट ओखर) जेह में मसाला ओसाला कूटल जाला। इनहन में पानी के गिराव अइसन होखे ला जे देखे पर बुझाला कि ओखर चाहे खरल में मूसर नियर पानी गिर रहल बाटे।\nस्लाइड के अरथ होला पार्क में लरिकन के खेले खातिर बनावल गइल फिसलनी जेहपर एक ओर से सीढ़ी से चढ़ के दुसरे ओर ढाल पर सरक के तेजी से नीचे आवे लें। झरना सभ के एह परकार में ढाल बहुत खड़ा ना होखे ला आ पानी लगभग हमेशा अपना पाछे के देवाल से सट के बहे ला। हालांकि, इनहन में पानी के बहाव, ऊँचाई आ पानी के मात्रा रैपिड्स से बेसी होखे ला।\nस्लाइड के एगो परकार कहल जा सके ला। शूट के अरथ होला फिसलनी जे सँकेत आकृती के होखे। पानी एह संकरा चैनल नियर हिस्सा से हो के गुजरे ला आ बहुत तेजी से खतरनाक बहाव वाला हो सके ला।\nफीता के आकृति के झरना जेह में बहुत पातर धारा ऊपर से नीचे गिरे। अंगरेजी में रिबन (ribbon) माने फीता होला।\nपंखा नियर आकृति बनावे वाला झरना। जइसे हॉर्सटेल झरना में नीचे आवे पर पानी के चौड़ाई बढ़े ला, एह झरना सभ में ई अतना बढ़ जाला कि पूरा आकृति पंखा नियर बुझाए लागे ला।\nटायर्ड (tiered)/ स्टेप (step)\nइनहन के सीढ़ीदार झरना कहल जाला। पानी एकही बेर में ऊपर से नीचे ना आ जाला बलुक चट्टान सभ के स्थिति अइसन होखे ला की कई गो सीढ़ी सभ से उतरे नियर तस्वीर बने ले।\nपानी एगो धारा भा लगातार चौड़ाई वाला बहाव के रूप में ना होखे ला बलुक कई टुकड़ा में बाँट के बहे ला।\nपानी कई धारा में बंटे ला आ फिर जुड़े ला। मने कि अइसन झरना जेह में चाकर छितराइल रास्ता में बीचा बीचा में चट्टान के उभार देखाई पड़े। इनहन के छितरा झरना कहल जा सके ला।\nइनहन के रैंप चाहे लेज़ झरना भी कहल जाला। पानी सीधा एगो खड़ा देवाल नियर ढाल से नीचे गिरे ला। अगर ऊँचाई बहुत न होखे, पानी के बहाव के चौड़ाई आ ऊँचाई दुनों लगभग बरोबर होखे तब इनहन के क्लासिकल ब्लॉक झरना चाहे रेक्टैंगुलर (आयताकार, चौखूंटा के आकृति के) झरना भी कहल जाला।\nकैटरैक्ट झरना अइसन झरना होखे लें जे बहुत बिसाल होखें आ जिनहन में बहुत भारी मात्रा में पानी के बहाव होखे। एह भारी बहाव आ बिसाल झरना सभ में ऊपर से पानी के गिरे के कारन धुआँसा नियर बन जाला; अइसन बुझाला कि झरना के बीच में बादर बन गइल बाटे आ इनहन में नीचे के इलाका में बरखा होखे नियर महसूस हो सके ला। कैटरेक्ट (caterect) शब्द के अंगरेजी में अरथ होला मोतियाबिंद, जेह में आँख के पुतरी के बीचा में धुंधला उज्जर चीन्हा नियर बन जाला; हालाँकि, एह अरथ के एह किसिम के झरना से कौनों संबंध बा कि ना ई बतावल मुश्किल बाटे। कुछ जगह कैटरेक्ट (cateract) इस्पेलिंग से इनहन के नाँव मिले ला आ ई बतावल जाला कि अंगरेजी में ई यूनानी भाषा से आइल हवे जहाँ मूल अरथ "नीचे की ओर बहाव" होला।\nई नाँव, कैटरेक्ट्स खास झरनो सभ के नाँव हवे जे अफिरका के महान नील नदी के ऊपरी हिस्सा से ले के निचला हिस्सा में कई जगह बने लें। इनहन के नील नदी के कैटरेक्ट्स कहले जाला। हालाँकि, कुछ बिद्वान लोग नील नदी के एह झरना सभ के झरने ना माने ला बलुक रैपिड्स के श्रेणी में रखे ला। एकरे अलावा अमेरिका में टेनेसी आ इंडियाना प्रांतन में कैटरेक्ट (cateract) नाँव के झरना बाड़ें।\nबर्गीकरण में समस्या[संपादन करीं]\nकई किताबन में झरना सभ एह बर्गीकरण के बारे में भी चर्चा कइल गइल बा की इनहन में अंतर कइल मुश्किल हो सके ला।\nअउरी दूसर आधार सभ[संपादन करीं]\nआकृति चाहे ज्योमेट्री के अलावा, झरना सभ के कई गो अउरी दूसर आधार सभ पर प्रकार में बाँटल जा सके ला।\nपानी के मात्रा के आधार पर।\nपर्यावरण मूल्य के आधार पर।\nसभसे ऊँच झरना सभ[संपादन करीं]\nपूरा लिस्ट अंग्रेजी में देखल जाय: List of waterfalls by height झरना सभ के ऊँचाई नापे के दू गो तरीका हो सके ला: ओभरआल ऊँचाई, मने की सभसे ऊपर से ले के झरना के निचला हिस्सा तक ले के ऊँचाई; आ सिंगल ड्राप ऊँचाई, मने कि झरना सीढ़ीदार होखे तब सभसे ऊँच खंड के ऊँचाई। नीचे दुनों आधार पर बिस्व के ऊँच पाँच-पाँच गो झरना दिहल गइल बाड़ें:\nओभरआल (पूरा) ऊँचाई के आधार पर[संपादन करीं]\nतुगेला झरना 983 मीटर (3,225 फीट) क्वा-जुलू नटाल दक्खिन अफ्रीका \nएंजेल झरना 979 मीटर (3,212 फीट) बोलिवार वेनेजुएला \nट्रेस हर्मानास झरना\n(Tres Hermanas Falls) 914 मीटर (2,999 फीट) जूनिन पेरू \n(Olo'upena Falls) 900 मीटर (2,953 फीट) हवाई अमेरिका \n(Yumbilla falls) 896 मीटर (2,940 फीट) अमेज़ोनास इलाका पेरू \nसिंगल ड्राप (सभसे ऊँच खंड) के ऊँचाई के आधार पर[संपादन करीं]\nएंजेल झरना 807 मीटर (2,648 फीट) बोलिवार वेनेजुएला \n(Waihilau Falls) 792 मीटर (2,598 फीट) हवाई अमेरिका \n(Mongefossen) 773 मीटर (2,536 फीट) मूर ऑग रोम्सडाल नॉर्वे \n(Manawainui Falls) 719 मीटर (2,359 फीट) हवाई अमेरिका \n(Kjeragfossen) 715 मीटर (2,346 फीट) रोगालैंड नॉर्वे \n↑ "Waterfall | geology" (English में). Britannica.com. पहुँचतिथी 2018-05-11.\n↑ "waterfall Meaning in the Cambridge English Dictionary" (English में). Dictionary.cambridge.org. 2018-05-07. पहुँचतिथी 2018-05-11.\n↑ Grove Karl Gilbert; Albert Perry Brigham (1902). An Introduction to Physical Geography (English में). D. Appleton.\n↑ US Department of Commerce, National Oceanic and Atmospheric Administration. "Where is Earth's Largest Waterfall?". oceanservice.noaa.gov (English में). पहुँचतिथी 14 जनवरी 2021.\n↑ Society, National Geographic (28 मार्च 2013). "waterfall". National Geographic Society (English में). पहुँचतिथी2जनवरी 2022.\n↑ "How Many Types of Waterfalls Are There?". WorldAtlas.com. पहुँचतिथी 2018-10-04.\n↑ "Waterfall types". Suomenvesiputoukset.fi. पहुँचतिथी 2018-10-04.\n↑ "Eastern Waterfall Guide - Waterfall Classification". Aria-database.com. पहुँचतिथी 2018-10-04.\n↑ Garner, Troy (11 जून 2010). Waterfall's and History of the Ouachitas and Mount Magazine (English में). Lulu.com. प. 7. ISBN 978-0-557-50081-9. पहुँचतिथी2जनवरी 2022.\n↑ Karle, Tina (अक्टूबर 2019). 200 Waterfall Hikes of Ohio Revised Edition (English में). Lulu.com. ISBN 978-0-359-95305-9. पहुँचतिथी2जनवरी 2022.\n↑ Hudson, Brian J. (15 फरवरी 2013). Waterfall: Nature and Culture (English में). Reaktion Books. ISBN 978-1-86189-956-9. पहुँचतिथी2जनवरी 2022.\n↑ "World Waterfall Database - Book Review of International Waterfall Classification System". www.worldwaterfalldatabase.com (English में). पहुँचतिथी2जनवरी 2022.\n↑ Fennell, David A.; Dowling, Ross Kingston (2003). Ecotourism Policy and Planning (English में). CABI. पप. 160~. ISBN 978-0-85199-762-9. पहुँचतिथी2जनवरी 2022.\n↑ "Tugela Falls | World Waterfall Database: World's Tallest Waterfalls". January 26, 2011. ओरिजनल से January 26, 2011 के पुरालेखित.\n↑ "Angel, Salto | World Waterfall Database: Worlds Tallest Waterfalls". ओरिजनल से 2010-09-05 के पुरालेखित. पहुँचतिथी 2010-04-17.\n↑ "Tres Hermanas, Cataratas las | World Waterfall Database: Worlds Tallest Waterfalls". ओरिजनल से 2010-12-01 के पुरालेखित. पहुँचतिथी 2010-04-17.\n↑ "Olo'upena Falls | World Waterfall Database: Worlds Tallest Waterfalls". ओरिजनल से 2010-01-05 के पुरालेखित. पहुँचतिथी 2010-04-17.\n↑ "Yumbilla, Catarata | World Waterfall Database: Worlds Tallest Waterfalls". ओरिजनल से 2010-01-05 के पुरालेखित. पहुँचतिथी 2010-04-17.\n↑ "Kerepakupai Merú, Venezuela - World Waterfall Database". www.worldwaterfalldatabase.com (English में). पहुँचतिथी 2020-11-05.\n↑ "Waihilau Falls, Hawaii, United States - World Waterfall Database". www.worldwaterfalldatabase.com (English में). पहुँचतिथी 2020-11-05.\n↑ "Mongefossen, Møre og Romsdal, Norway - World Waterfall Database". www.worldwaterfalldatabase.com (English में). पहुँचतिथी 2020-11-05.\n↑ "Mana'wai'nui Falls, Hawaii, United States - World Waterfall Database". www.worldwaterfalldatabase.com (English में). पहुँचतिथी 2020-11-05.\n↑ "Kjeragfossen, Rogaland, Norway - World Waterfall Database". www.worldwaterfalldatabase.com (English में). पहुँचतिथी 2020-11-05.\n"https://bh.wikipedia.org/w/index.php?title=झरना&oldid=704096" से लिहल गइल\nएह पन्ना पर आखिरी बेर संपादन 14 जनवरी 2022 के 18:13 बजे भइल रहल।


सतसइया के दोहरे अरु नावक के तीर, देखन में छोटन लगें घाव करें गंभीर – टटका खबर\nसतसइया के दोहरे अरु नावक के तीर, देखन में छोटन लगें घाव करें गंभीर\nविज्ञान प्रौद्योगिकी मंत्री गौतम सिंह के ताजपुर में अभिनन्दन भइल. कहलें क जनता के उम्मीद पर पूरा उतरे के कोशिश करीहें. कहलें कि माँझी के हरियाणा बनावे के वादा कइले बानी आ ओह पर काम शुरू हो गइल बा.\nरिविलगंज हाई स्कूल में सिग्रीवाल के स्वागत भइल. बतवलें कि रिविलगंज के पेयजल समस्या खतम करे खातिर एहिजा सात करोड़ के लागत से पानीटंकी बनावल जाई.\nमशरख थाना के बहादुर गाँव में आग लगला से लाखो रुपिया के संपति राख हो गइल.\nगोपालगंज विधिक न्यायालय में लोक अदालत लगा के सवा चार हजार मुकदमा के निपटावल गइल. एह मुकदमन में दाखिल खारिज के लगभग चार हजार मामिला रहुवे. कुछ मामिला बैंक करजा से जड़ल रहे. अधिकतर मामिला दुनु पक्ष का आपसी सहमति से करावल गइल.\nअखिल विश्च भोजपुरी समाज मंच के एगो बइठक काल्हु आरा में भइल जवना में भोजपुरी के मान्यता खातिर केन्द्र से सिफारिश करे खातिर दिलीप वर्मा के प्रस्ताव पर बिहार सरकार के सहमति पर खुशी जाहिर कइल गइल. माँग उठावे खातिर दिलीप वर्मा के बधाई दिहल गइल.\nमोतिहारी में पिपरा टीसन पर मुजफ्फरपुर नरकटियागंज एक्सप्रेस में चेन पुलिंग कर के भागत तीन गो बदमाशन के रल पुलिस चहेट के पकड़ि लिहलसि.\nबरहज देवरिया के बाबा राघवदास भगवान दास पीजी कालेज में बाबा राघवदास के ११५वीं जयन्ती के समारोह आजु अतवार से शुरु होखी. काल्हु दीक्षान्त समारोह में साल २००९ में स्नातक आ स्नाकोत्तर परीक्षा पास करे वालन के उपाधि दिहल जाई. दीनदयाल उपाध्याय विश्वविद्यालय गोरखपुर के कुलपति समारोह के अध्यक्षता करीहें.\nपूर्वमंत्री आ कांग्रेसी नेता महाबीर प्रसाद के ब्रह्मभोज शनिचर का दिने उनका गाँव उज्जरपार में करावल गइल.\nशीतला घाट बम विस्फोट में घवाहिल एगो महिला के काल्हु अस्पताल में मौत हो गइल. एगो बच्ची के मौत विस्फोट का साथही हो गइल रहे. अबहीं ले विस्फोट का जाँच में कवनो खास प्रगति नइखे भइल.\nयूपी के सूबेदार बनि के लवटिहें उमा भारती\nबिहार में विधायक निधि खतम हो गइल


रिंकू रीना मोना पाखी में से के बनी चालबाज ? – Anjoria\nरिंकू रीना मोना पाखी में से के बनी चालबाज ?\nभोजपुरी सिनेमा के इतिहास में पहिला बेर चालबाज आ सीता गीता लेखा फिलिम खातिर मुँहमाँगा दाम पर हीरोइन के तलाशल जा रहल बा. आ चुने के जिम्मेदारी दिहल जा रहल बा आम आदमी के. ओकरा से बिहार आ यूपी का अखबारन में विज्ञापन दे के पूछल जाई कि रिंकू घोष, रानी चटर्जी, मोनालिसा, आ पाखी हेगडे में से केकरा के भोजपुरी सिनेमा में श्री देवी आ हेमामालिनी जइसन चालबाज भूमिका दिहल जाव.\nअखबार का अलावे इंटरनेट आ फेसबुक जइसन सोशल साइटो के सहारा लिहल जाई. जवन नायिका के आम जनता के बहुमत के राय से चुनल जाई ओकरा के पहिला बेर कवनो भोजपुरी सिनेमा में नायिका के डबल रोल करे के मौका मिली. ओह नायिका के मुँहमाँगा दाम आ पैकेजो दिहल जाई. श्रीदेवी आ हेमा मालिनी जइसन ड्रीम रोल करे के मौका मिली से उपर से.\nएह फिल्म के निर्माण दक्षिण के निर्माता गुड्डू रामा करीहे. गुड्डूरामा के कहना बा कि उनुकर दिली ख्वाहिश बा कि भोजपुरी में चालबाज जइसन कवनो फिलिम बनावसु बाकिर सबले बड़ दिक्कत इहे बा कि एह चुनौतीपूर्ण भूमिका खातिर केकरा के चुनल जाव. एही चलते सिनेमा दर्शकन के राय लिहल जा रहल बा. कहले कि लोग के चाहीं कि अइसन नायिका के चुनसु जेकरा में गंभीरतो होखे आ चुलबुलोपन, आ साथ ही साथ ग्लैमरो भरपूर होखे. जेकरा के लोग चुन दी ओकरा के मुँहमाँगा दाम पर साइन कइल जाई.\nअब इन्तजार कइल जाव आ देखल जाव कि केकरा किस्मत में आवत बा अइसन ड्रीम रोल.\n(स्रोत : शशिकान्त सिंह)\nएगो नया ढंग के डांस रियलिटी शो\nमयंक मेहरा के भीमा


भरोसा कइल जा सकेला कि अब भोजपुरी के ओकरि जगहि मिली.\nनीरज शेखर के इशारा उनइस सौ उऩहतर में लोकसभा सदस्य भोगेंदर झा के प्राइवेट मेंबर बिल से रहे, जवन ऊ संसद में उठवले रहले. तब से भोजपुरी खातिर पनरह हाली संसद में प्राइवेट मेंबर बिल आइल बा....परधानमंत्री बनारस से बाड़े, रक्षा मंतरी भोजपुरिया हइए हऊवन. भरोसा बा कि भोजपुरी के आपन जगहि मिली.\nLast Updated: September 21, 2020, 4:51 PM IST\nहाल के दिनन में आपन भोजपुरिया लोगन के उम्मींद बढ़ल बा. उम्मीद ओह लोगन के आपन भाषा के लेके के बा. भईल इ हा कि उनइस सितंबर के राज्यसभा में नीरज शेखर भोजपुरी के संविधान के आठवीं अनुसूची में शामिल करे के आवाज उठवले हा. परधानमंत्री रहले चंद्रशेखर के बेटा अउर राज्यसभा के मेंबर नीरज शेखर से पांच दिन पहिले चउदह सितंबर, माने हिंदी दिवस के दिने एही तरह के बात लोकसभा में जगदम्बिका पाल भी उठवले रहले. अब सवाल इ बा कि एहि लोगन के संसद के दुनों सदनन में आवाज उठावला से का होई. नीरज शेखर कहबो कइले कि भोजुरी खातिर उनइस सौ उनहतरे से मांग कइल जात बा.\nनीरज शेखर के इशारा उनइस सौ उऩहतर में लोकसभा सदस्य भोगेंदर झा के प्राइवेट मेंबर बिल से रहे, जवन ऊ संसद में उठवले रहले. तब से भोजपुरी खातिर पनरह हाली संसद में प्राइवेट मेंबर बिल आइल बा. ओकरा करीब 30-32 साल बाद यूपीए सरकार के गृहमंत्री पी चिदम्बरम, जवन अंगरेजी छोड़ि कबो हिन्दी बोलत नाहीं देखल-सुनल गइले, ऊहो लोकसभा में कहि गइले- “हम रऊवा सबके भावना के समझत बानी.” ओह टाइम देश के गृहमंत्री के मुंह से अपना भाषा में ई बात सुनि के एमपी लोगन के संगे भोजपुरिया माटी के लोग भी बाड़ा खुश भईले. बाकी ऊ खुशी ‘फेरू बैतलवा डाढ़ी के डाढ़ी’ वाला हालति हो गईल.\nडॉ. मनमोहन सिंह के परधानमंत्री रहते ओहि घरि के गृहमंत्री पी चिदंबरम भोजपुरी में एगो लाईन बोलि के अब भुलाइए गलि होइहें. बाकिर भोजपुरिया लोग आपन लड़ाई कइसे भुलाई. अभी पचीस-तीस साल पहिले इ हालति रहे कि दिल्ली-बांबे अइसन अपने देश के सहरन में भोजपुरिया लोगनि के परब-तेवहार हंसी के विसे रहे. दु सौ साल पहलि भारत से मॉरिशस, सूरीनाम गइल गईल भारतीय मजदूर नियर भले हालति खराब ना होखे, तबो दिल्ली- बांबे में छठ पूजा खातिर माथा पर डाला राखि के मरद- मेहरारू जब नांगा पांव निकलसु, त उहां के लोग एकरा के अजीब तरह से देखत रहले.\nबाकिर धन्य हे भोजपुरिया माटी कि लोग लागले रहि गईल. आजु हालि ई बा कि बांबे के समुंदर किनारा अउर दिल्ली में यमुना जी के किनारे दुनो जगहि के सरकार पूजा खातिर घाट साफ-सुथरा करावे ले. दिल्ली में त भोजपुरिया लेगनि के इ असर बा कि एगो एमपियो जरूर भोजपुरिया मानुस चुनल जाले. पहिले कांग्रेस के महाबल मिसिर एमपी रहले, त अब दुई हाली से भाजपा के मनोज तिवारी जीतत तारे. विधायक त कई लोग बा. बंबइयो में इ हालि बा कि जवन पार्टी उत्तर भारतीय (यूपी-बिहार) के लोगनि के खिलाफ रहे, उहो अब एह लोगन के जरूरी मानत बा.\nभोजपुरिया मटिये अइसनि ह कि इहां के लोग जहां जाले, ओहिजा अइसनि रचि-बसि जाले कि उहवां खातिर जरूरी हो जाले. अब इहे कारनि त बा कि हरियाणा के फरीदाबाद अइसनि जगह में भी भोजपुरी समाज के धरमशाला बनल बा. इ धरमशाला खाली भोजपुरिये लोगनि का ना, बलुक हरियाणा के दोसरा समाज के भी कामे आवत बा. हर शहर के समाज में भोजपुरिया का खाना छोला-भटूरा जस हो गइल बा. लोकल रहवसिया लोग भी अपना इहां शादी-बियाह के खाना में एगो आइटम लिट्टी-चोखा के जरूरे राखत बाड़े.\nजवन भोजपुरी समाज दोसरा लोगनि पर असर डलले बा, उ जनसंख्या अउर बोली-भाषा में जरूर असर डाले वाला होई, ई बात त बड़ले बा. तबो देखीं कि दिल्ली में छव गो भाषा अकादमी बाड़ी सनि. पांचि गो के भाषा के पढ़ाई होत बा. खाली भोजपुरी-मैथिली के नइखे होत. भोजपुरिया लोग एहि भाषा के पढ़ावे के मांग करते बाड़े.\nदिल्ली के संगे देश-दुनिया में भोजपुरी पर नजर डालल जाउ त पता चलत बा कि सोरह देशन में 20 करोड़ से जेयादा लोग भोजपुरी जानत-बोलत बा. संविधान के आठवीं अनुसूची में मूल 14 भाषा के अलावा जवन आठ गो भाषा शामिल कइल गईल बा, ओकरा कुल्हि के बोले वाला खाली3करोड़ 12 लाख लोग बाड़े. अब बताईं कहां 20 करोड़, कहां3करोड़. अब आठवीं अनुसूची में शामिल करे खातिर साहित्य के बात बा, त ऊ आठ गो भाषा से कवनो मामला में कम नइखे. देश के कई गो विश्वविद्यालय में भोजपुरी पढ़ावल जाला. सबसे बड़का विश्वविद्यालय इन्नू माने इंदिरा गांधी राष्ट्रीय खुला विश्वविद्यालय में भी भोजपुरी के फाइंडेशन कोर्स चले ला.\nअइसन भोजपुरी के आठवीं अनुसूची में शामिल कईल एसे जरूरी बा कि इ होइ गइला से भोजपुरी के विकास, पढ़ाई, ओकर साहित्य के बढ़ावा देबे खातिर य़ोजना आयोग से अलगा से रूपया-पइसा तय होखे लागी. तमाम साहित्यिक संस्थनान से भोजपुरिया साहित्याकर लोगनि के सम्मान ओइसहिं मिली, जइसे ज्ञानपीठ, साहित्य अकादमी जइसन संस्था से दोसरा भाषा के मिलेला. साफ बाति इ बा कि अपना माटी-भाषा खातिर आवाज उठावल जरूरी बा. उहो अइसन भाषा जवन बहुत धनी बा, बाकिर ओकरा पर सरकार के ध्यान नइखे जात. एहि घरि के परधानमंत्री भले गुजराती होखसु बनारस से एमपी बाड़े. पहिले के गृहमंत्री अउर अब रक्षा मंत्री राजनाथ सिंह भोजपुरिया हइए हऊवन. भरोसा कइल जा सकेला कि अब भोजपुरी के ओकरि जगहि मिली.